url: =Laithiangtho (Daniel 3-4) ~ Thu Tatuam (Siyin News)\nLaithiangtho (Daniel 3-4)\nWednesday, July 22, 2015 Laithiangtho Dokna No comments\n1. Nebuchadnezzar ii milim sia pi bangza sang ziam?\n2. Banghun zawk ciang Nebuchandnezzar milim bia uh ziam?\na. Lemle tum zawk\nb. Ulianpa ii au zawk\nc. Tum thei tum zawk\n3. Shadrach, Meshach le Abednego tungah thinuk kumpipa ii ___ liang hi.\na. lungtang sak\nb. thin so in ciiliing\nc. maitang san\n4. Shadrach, Meshach le Abednego kivawk suk natu meikhuk sia aza ___ in lingh sak zaw uh hi.\n5. Shadrach, Meshach le Abednego te meikhuk sung bangbangh in kivawk ziam?\na. Kiheen kul ngawl\nc. Kiheen cip\n6. Shadrach, Meshach le Abednego meikhuk sung avawkte bangtat ziam?\nc. Mei in zaap lumh\n7. Babylon kumpipa ii mangn sung amat thingkung sia ___ hi.\nb. Lian peuma\nc. Van baan\n8. Babylon kumpipa ii mat thingkung sia koisung pan kimu ziam?\na. Tuipi tung\nb. Jerusalem pan\nc. Leitung mun tatuam\n9. Babylon kumpipa ii mangnmat thing ii ngaa sia ___ ii khamkhop hi.\nb. Babylon ngambup\nc. Nuntakna nei po\n10. ___ sia thik le taungo kual taw bulh tu hi.\n11. Nebuchadnezzar sia ___ sung khui bangh in lopa ne hi.\na. kumh khat\nb. kumh thum\nc. kumh sali\n12. Ama in a ki phasak a, a ngamta papo ___ thei hi.\na. that lumh\nb. maizum pia\nc. kiniam khiak sak\nNebuchadnezzar in Mihing Theampo Kham Milim Bia tu in Thupia\n1Kumpipa Nebuchadnezzar in pi sawmkua a saang le pi kua a zai kham milim khat vawt a, Babylon ngamke Dura zaangtam ah phut hi. 2Taciang kumpipa in a ulian theampo, kumpi tapate, ngam ukte, ngam uk zomte, menzite, sumkeam maangte, thukhen maangte, khuapi uk maangte le ngam sungah milian dangte theampo a pai tek natu in thupia hi. Amate sia Kumpipa Nebuchadnezzar ii milim aapna poai siim tek tu ahi hi. 3Kumpi uliante theampo milim aap tu in kikhawmtua a, milim mai ah a din uh ciang, 4thu puak khat in aw nging takin au a, “Minam theampote, minam tatuamte le pau nam tatuamte theampo awng! 5lemle aw na za tu uh a, baja, tengtong, tamngai, zithers le a dang tum thei theampo in hunghuan tu hi. Tum thei teng tum hong kipat po ciang, Nebuchadnezzar ii phu sa kham milim mai ah kunin na bia tu uh hi. 6Kun in a bia ngawl peuma sia, thakhat thu in meiphual sung denna kinei tu hi,” ci hi. 7Tabangin, minam theampo, minam tatuamte le pau nam tatuamte in tum thei a nging awte a zaak papo uh ciang, kunin Nebuchadnezzar phu sa kham milim bia uh hi.\nDaniel ii Lawmte Thum Thu ni ngawlin Kimawsiat\n8Tasia ciang Babylon mite pawlkhat in Jew mite a siat son natu hunpha khat nga uh hi. 9Amate in Nebuchadnezzar kumpipa tungah, “Kumpipa awng, nungta tawntung tan! 10Tum theite hong kitum papo ciang, mihing theampo kunin kham milim bia tu le 11tua milim mai ah kun ngawlin a bia ngawl peuma meiphual sungah kibum tu hi ci in nangma Kumpipa in thu na pia zo hi. 12Babylon ngam khen uk tu a na koi nangma Kumpipa ii thu a ni ngawl Shadrach, Meshach le Abednego a kici Jew mi pawlkhat om hi. Amate in na pathian le bia ngawl na phu sa milim mai ah la kun ngawl uh hi,” ci uh hi.\n13Tua ahikom kumpipa a thin uuk mama a, tua mihing thumte a mai ah a kipuak natu in thupia hi. 14Kumpipa in amate tungah, “Shadrach, Meshach le Abednego awng, ka pathian bia nuam ngawl a, ka phu sa kham milim mai ah kun nuam ngawl hong kici sia a maan ma a hi nam? 15Tua ahi ciang tu in lemlete, bajate, tamngaite, zitherste, tengtongte le tum thei tatuam theampote ii aw na zaak po uh ciang kun in tua milim bia vun. Na bia bua uhle, thakhat thu in a lingh mama meiphual sungah hong kithut tu hi. No hong hun zo tu pathian khat papo om tu in um nu ziam?” ci hi.\n16Shadrach, Meshach le Abednego in, “Kumpipa awng, hi thu hong zo kik ngawl tu khu hi. 17Ka biak ka paai uh Pathian in meiphual sung pan le na khut sung pan in hong hun nuam le hong hun thei tu hi. 18Ahizong hong hun bahial zong Kumpipa awng, na pathian ka bia tuan batu uh a, na phu sa na kham milim mai ah zongh ka kun batu uh hi, cisia hong heak sak khol tan” ci in zo uh hi.\nDaniel ii Lawmte Thum Thalup tu Thu Kikhen\n19Ta ciang Nebuchadnezzar Kumpipa in Shadrach, Meshach le Abenego tungah a thin uuk mama a, a mai san liang hi. Tua ahikom ama in a sat ngeina sang a sali vei in meiphual a sat sak zawk natu in a mite thupia hi. 20Taciang ama in a mite sung pan a thahat belte in hi mihing thum teng sawmcip in a lingh mama meiphual sungah vawk tu in thupia hi. 21Taciang amate in tua mihing thumte sia laktong le puantual silh sa le lukhu khu sa in sawmcip uh a, a lingh mama meiphual sung denna in nei uh hi. 22Tu in, kumpipa in meiphual a sat mama natu in ngat takin thupia ahikom tua mihingte thum meikuang sungah a bum ngalkapte sia meikuang in zaaplum hi. 23Taciang Shadrach, Meshach le Abednego sia heencip sa in a lingh mama meikuang laizang ah taaksuk hi.\n24Nebuchadnezzar sia lamdang sa in ding vat hi. Ama in a ngam uliante tungah, “Mihing thumte heencip in meiphual sungah khia zo hi ka na ngawl hi ziam?” ci in dongh hi.\nAmate in, “Hi hi, Kumpipa awng,” ci in zo kik uh hi.\n25“Tua ahile banghang in meikuang sungah mihing li kot vavaa in mu khi ziam? Amate kiheencip ngawl a, liam zongh liam tuak beak ngawl uh hi- taciang a lina pa sia vantung lalang khat taw kibang hi” ci in dongh hi.\nTua Mihing Thumte Kisuatak a, Za Khanna Kipia\n26Taciang Nebuchadnezzar sia meiphualpi kongkha kungah paito a, “Shadrach! Meshach! Abadnego! A lianbel Pathian ii naseamte awng, hong pusuak tavun!” ci in sam hi. Taciang amate thakhat thu in pusuak uh hi. 27Kumpipa tapate, ngam ukte, ngam uk zomte le kumpi ngam uliante theampo in mei ii kak ngawl mihing thumte en tu in hong kikhawm uh hi. Amate a sam zongh kaang ngawl, a puante zongh kaang ngawl a, meikhu ngim zongh nam ngawl uh hi.\n28Kumpipa in, “Shadrach, Meshach le Abednego ii Pathian pok vun. Ama in a vantung lalang sawl a, ama muangin, ama na a seam hi mihingte suatak hi. Amate in ka thupiakte ni ngawlin amate ii Pathian sim ngawl pathian dang mai ah kunin a biak tu sangin a nuntak nate khaam zaw uh hi.\n29“Taciang tu in minamte, minam tatuamte, pau nam tatuamte sung pan khat papo in Shadrach, Meshach le Abednego ii Pathian sonsiatna kampau a om le a khut a peang kithiaktan tu a, a innte nin kholna kisuak sak tu hi, ci in thu ka pia hi. Hi bangin a suatak thei Pathian dang om ngawl hi,” ci hi.\n30Taciang kumpipa in Shadrach, Meshach le Abednego sia Babylon ngamke sungah a za uh khang sak hi.\nNebuchadnezzar ii A nii veina A mang Mat\n1Nebuchadnezzar Kumpipa in leitung ah a om ngam minam theampote, minam tatuamte, pau nam tatuam a paute theampo tungah a nuai a thute puak hi: “Kong nukset hi! 2A lianbel Pathian ii ka tungah hong lak lim le a lamdang thute ngai vun.\n3“Pathian ii eite hong lak na lamdangte\nlian lalawm hi!\nA vawt na lamdangte\nvaanglian lalawm hi!\na tawntung in kumpi hi a,\nama in a tawntung in uk tu hi.\n4“Keima in kumpi inn sungah ka teang hiithiat a, nuamsa mama in ka om hi. 5Ahitazong a patau huai mang khat ka manh a, ka mutthip laitak in a lau huai mu kholnate ka mu hi. 6Ka mang khiakna hong son thei tu in, Babylon ngam sung kumpi thudokte theampo ka kungah hong pai natu in thu ka pia hi. 7Taciang aisaan theite, mitbum thiamte, khangneite le aksi enthiamte theampo kisam a, amate tungah ka mang ka son hi, ahizong amate in a khiakna hong son thei bua uh hi. 8Taciang Daniel (a min dang Belteshazzar, ka pathian min a kitap pa) hong tum hi. A thiangtho pathiante ii thaa sia ama sungah om ahikom, ama tungah ka mang ka son hi. Ama tungah: 9Aisaante sung pan a lianbel, Belteshazzar awng, a thiangtho pathiante ii thaa sia na sungah om in thuthuk theampo na heak thei hunlam ka he hi. Hi sia in ka mang hi. A khiakna hong son tan.\n10“Ka mut ciik laitakin leitung laizang ah thingkung lian mama khat mu kholna ka nei hi. 11Tua thingkung sia van a phak dongin khang va-ial khang va-ial a, leitung mihing theampo in mu thei uh hi. 12A teete limci mama a leitung bup ii khamkhop tu za in a nga nga hi. Ngamsate in a lim beahin, vacimte in a baak tungah bu tom uh a, nuntakna nei a minpiang theampo in a nga ne uh hi.\n13“Ka mu kholna thu ka ngaisut laitakin a khua phawk vilvel a pilvang vantung lalang khat vantung pan hong tuaksuk ka mu hi. 14Ama in ngingin au a, ‘Tua thingkung phuktan in a, a baak teng saattan in, a tee teng heu thiang in a, a nga thethaang in. A nuai a nganhing teng le thingbaak tungah vacim teng bengkeak in. 15Ahizong a bul sia thik le taungo kual taw khit in lei ah nusia in. Tua mun dui sungah lopa taw nusia in.\n“ ‘Tu in hisia pa tungah daaitui kia tahen a, ama in nganhingte le thingkungte taw teangkhawm tahen. 16Ama in kum sali sung mihing ngaisutna nei ngawl tu a, ahizong nganhing ngaisutna nei tu hi. 17Hi thu sia a pilvang le a phawk vilvel vantung lalangte ii thukhenna ahi hi. Tua ahi ciang mun theampo ah om mihing theampo in, A lianbel Pathian in leitung mite ii kumpi ngam sungah thu nei a, ama ii teal papo mihing thupi ngawl bel ngangawn zongh kumpi suak sak thei hi ci thu he tahen, ci in taangko hi.’\n18“Ka mangmat sia hi bang hi,” Nebuchadnezzar kumpipa in ci hi, “Tu in Belteshazzar awng, a khiakna hong son tan. Ka kumpi thudokte kuama in hong son thei ngawl hi. Ahizong nang sungah a thiangtho pathiante ii thaa om ahikom nong son thei hi,” ci hi.\nDaniel in tua Mangkhia\n19Taciang Belteshazzar zongh a kici Daniel lau mama ahikom bangma pau thei ngawl hi. Kumpipa in ama tungah, “Belteshazzar awng, tua mang le a khiakna in lau sak heak in,” ci hi.\nBelteshazzar in, “Kumpipa awng, mang le a khiakna sia nang tungah hong tung ngawlin na ngalte tungah tung zaw le ka oai hi. 20A saang mama van a ban thingkung sia leitung mihing theampo in mu thei uh hi. 21A teete limci mama a, leitung bup a vaak khom zo tu in a nga nga hi. Ngamsate a nuai ah tawlnga in, vacimte a baak tungah bu tom uh hi.\n22“Kumpipa awng, nangma in a saang a thahat thingkung na hi hi. Khangto in lian mama na hikom vantung na baan to a, na vaangletna sia leitung buppi ah kizel hi. 23Kumpipa nangma in na et laitakin, vantung lalang khat vantung panin hong tuaksuk a, ama in ‘Thingkung phuk in a, susia cip in, ahizong lei sungah a bul nusia in. A bul ah thik le taungo kual vial in a, duisung lopate taw nusia khawm in. Hisia pa tungah daaitui kia tahen a tua munah kum sali sung nganhingte taw teang tahen.’ ci hi.\n24“Kumpipa awng, a khiakna sia hi bang hi a, A lianbel Pathian in nang tungah hong tung tute hong lakna ahi hi. 25Mihingte sung panin hong kihawlkeak tu a, ngamsate taw na teang khawm tu hi. Khuital bangin kum sali sung lopa ne in dui sungah na mu tu a, na tungah daaitui hong kia tu hi. Taciang A lianbel Pathian in leitung kumpi ngam uk tu a, ama teal papo kumpi suak hi ci sia na saang tu hi. 26Vantung lalangte in lei sungah tua thingbul a ki nusiat natu in thupia hi. Ta sia in, Pathian in leitung theampo uk hi ci in, na heak ciang kumpi na sua kik tu hong sonna ahi hi. 27Tua ahiciang kumpipa awng, kong thuhilna hong ni tan. Mawna vawt nawn heak in a, a maan in ngamta in, a zawngte hesuak in. Tua hile na nuamsa tato tu hi,” ci in zo hi.\n28Hi thu theampo Nebuchadnezzar Kumpipa tungah tung siat hi. 29Tha sawm le tha nii zawk bek ciang, ama in Babylon a kumpi innkhuvum tungah a va kakoai kawmin, 30ama in, “En vun, Babylon khua bangza ta lian ziam! Ka vaangletna, ka thahatna, ka minthanna le ka letnate lak natu in ka khuapi in ka sa hi,” ci hi.\n31A pau zongh khuangkhim ngawl lai in, vantung pan aw khat hong nging a, “Nebuchadnezzar kumpipa awng, ka thu son ngai in! Na kumpi vaangletna sia tu in na tung pan hong kilaak sak hi. 32Nangma sia mihing dinmun pan hong kibeng tu a, ngamsate taw teang khawmin, khuital bangin kum sali sung lopa na ne tu hi. Taciang, A lianbel Pathian in mihingte ii kumpi ngam uk a, a dei papo sia kumpi suak sak thei ahi hunlam na he tu hi,” ci hi.\n33Hi kammalte tangtung pai hi. Nebuchadnezzar sia mihing dinmun pan kibengkeak a, khuital bangin lopa ne hi. A pum tungah daaitui kia in a mul sia muvanlai mul za in sau a, a khutcinte sia vacim peangcin za sau hi.\nNebuchadnezzar in Pathian Pok\n34Kumpipa in, “Kum sali a cin zawk ciang vantung ka ento a, ka thin hong ciim kik hi. A lianbel Pathian ka pok a, a nungta tawntung pa tungah upatna le minthanna ka pia hi.\n“Ama in a tawntung in uk tu a\na ngam sia kip tawntung tu hi.\n35Ama in leitung mite bangma in a sim bua a;\nvantung mite le leitung mite ama in uk hi.\nAma deina kuama in nial thei ngawl a,\na vawt nate kuama in dongh thei ngawl hi.\n36“Ka thin a ciim kik ciang ka kumpi za, ka minthanna le ka ngam minthannate hong kipia kik hi. Ulian ka mite le ka thudok mipilte in hong muak uh a, nidang sangin a lianzaw minthanna le ka kumpi za hong kipia kik hi.\n37“Tu in Keima Nebuchadnezzar in Vantung Kumpipa pok in, upat in, a min ka thang sak hi. Ama ii a vawt theampo thumaan thutang hi a, ama in a ki phasak a, a ngamta papo kiniam khiak sak thei hi,” ci hi.


timestamp: atn

url: =Moreh Ah Meitei Le Thado Minam Vai Buai ~ Thu Tatuam (Siyin News)\nMoreh Ah Meitei Le Thado Minam Vai Buai\nTuesday, August 18, 2015 India Sang Thu No comments\nMoreh khua ah, Meitei le Thado kamapau te kilaklaw ah August 14 pan kipan buai in, Aug 17 ciang Moreh khua ah omte ngam muang ngawl het in kison uh hi.\nAugust 14 ni in, Meite in kumpite tungah ILP taw kisai lungphona nei in, lampi khaak uh aa, tualaitak Thadote dam ngawl Ambulance khat pai ahikom, Meitei te in, Ambulance halthap sak in, adam ngawlpa zongh thi law hi.\nILP ciciang, Inner Line Permit hi aa, Manipur ngam sungah mundang pan apaite permit kisamh sak tu ngetna hi. India ah sia Mizoram, Nagaland pawl in ILP nei aa, ILP seau ngawl in kalate manipur sung tum sak ngawl hi.\nAmbulance mawtaw bek dom ngawl in, tuikhan hang in, huuna pia tu in apai Thadote Donghuu pawlte mawtaw suhsiat sak uh hi.\nTua ahikom, Thado te in, Meitei lungphote amate omna khawk sungah atum tu awi ngawl ahikom, buai aa, meitei hiam toai te in, thadote thum kaap liam zo uh hi.


url: =Matthai 21 | Siantongluan\nJerusalem khuanai, Bethfage khua a omna Oliv Mual a tun uh ciangin Jesuh in a nungzuite nih ma sawl a,\n"Mai-a a om khua-ah va pai un. Na tun uh ciangin la nuta khau a kikhih na mu ding uh hi. Hong sut un la hong kai un.\nMi khatpeuh in hong paupih leh, Topa in deih hi, ci le uh cin hong paisak pah ding hi," ci-in a vaikhak hi.\nHih thu pen kamsangpa thugenna a tunna dingin a piang ahi hi.\nTua a genna-ah, "En un, na kumpipa uh hong pai hi. Kiniamkhiatna tawh lapi tung leh lano tungah tuangin hong pai hi, ci-in Zion khuamite kiangah gen un," a ci hi.\nNungzuite gel zong Jesuh sawl bangin va pai uh hi.\nAmaute in a la nuta hong paipih uh a, a tungah a puante uh a phah khit uh ciangin Jesuh a tuang hi.\nMihon tampite in ama paina ding lampi-ah a puante uh na phah uh a, adangte in nisuh hiangte satin lampi-ah a na phah uh hi.\nA mai-a pai mihonte leh a nunga zui mihonte awng uh a, "David suan Jesuh in phatna ngah ta hen! Topa min tawh hong paipa in thupha ngah ta hen! A sangpena om Pasian in phatna ngah ta hen!" a ci uh hi.\nJerusalem khuasung a tun uh ciangin khuasung mi khempeuh gamlum henhan uh a, "Hihpa kua ahi hiam?" ci-in khatlekhat a kidong uh hi.\nMihonpite in, "Galilee gam Nazareth khua pana kamsang Jesuh hi," ci-in a dawng uh hi.\nTua ciangin Pasian biakna innpi huang sungah Jesuh lut a, tua sungah van zuak van lei-a a om mi khempeuh a hawlkhia hi. Sumkhek nasemin a om mite sabuai leh vakhu zuakte tutnate a lumletsak gawp hi.\nAmaute kiangah, "Pasian in Lai Siangtho sungah, Ka inn pen thungetna inn kici ding hi, ci napi-in, note in guktakna phualpi na suaksak uh hi," a ci hi.\nBiakinn sung Jesuh kiangah mittawte leh khebaite hong pai uh a, amah in amaute a damsak hi.\nAhi zongin siampi liante leh Thukham hilh siate in a na lamdang bawlte mu-in, biakinn sungah naupangte in, "David suan Jesuh in phatna ngah ta hen!" ci-in a kikona a zak uh ciangin heh uh ahih manin\nJesuh kiangah, "Hih naupangte otna na za hiam?" ci-in a dong uh hi. Jesuh in, "Ka za hi. Lai Siangtho sungah, Naungekte leh naupangte kam tawh a cingtaak phatna na gen sak hi, a cihna thu sim ngeilo na hi uh hiam?" ci-in a dawng hi.\nTua ciangin Jesuh in amaute nusia a, khuapi sung pan paikhia-in Bethany khua-ah a giak hi.\nA zingsang ciangin khuapi zuanin hong paikik laitakin Jesuh a gil a kial hi.\nLam gei-ah theikung khat mu ahih manin a gei-ah va pai a, ahi zongin a teh simloh bangmah a mu kei hi. Jesuh in tua theikung kiangah, "Gah ngei nawn kei in!" a cih khit phetin a theikung a sipah hi.\nNungzuite in a muh uh ciangin lamdangsa uh ahih manin, "Bang hangin theikung tuaci sihpah ahi hiam?" a cih uh ciangin\nJesuh in, "Note kiangah a mantaka kong genin-ah: Note in uplahna nei hetloin, upna taktak na neih nak uh leh hih theikung tungah a piang bang na hih theih uh banah, hih mual kiang nangawnah, Na omna pan paikhia-in tuipi sung kidenna in, ci le uh cin na cih bangun piang ding hi.\nUpna na neih nak uh leh na nget peuhpeuh uh na ngah ding uh hi," a ci hi.\nBiakinn tual sungah Jesuh lutkik a, thuhilhin a om laitakin siampi liante leh upate ama kiangah hong pai uh a, "Hih nate kua thu tawh bawl a, na bawlna ding kua in aana hong pia ahi hiam?" ci-in a dot uh ciangin\nJesuh in, "Kei zong thu khat kong dong masa ding hi. Na hong dawn nak uh leh kei zong kua thu tawh bawl cih ka hong gen ding hi.\nJohan in tuiphum theihna ding thu koi lai panin ngah ahi hiam? Pasian kiang panin thu ngah ahi hiam, ahih kei leh mihingte kiang panin thu ngah ahi hiam?" a ci hi. Amaute khatlekhat kiseel uh a, "Pasian kiang pan hi," ci lehang, "Bang hangin umlo na hi uh hiam?" hong ci ding hi.\nAhi zongin, "Mihingte kiang pan hi," ci leuleu lehang, mi khempeuh in Johan pen kamsang hi, ci-in ngaihsun uh ahih manin mihonte i kihta zel hi, kici uh hi.\nTua ahih ciangin Jesuh kiangah, "Ka thei kei uh hi," ci-in a dawng uh hi. Jesuh in zong amaute kiangah, "Kei zong hih nate, kua thu tawh ka bawl cih ka hong gen kei ding hi," a ci hi.\nTua ciangin Jesuh in amaute kiangah, "Note in bangci ngaihsut na hi uh hiam? Mi khat in tapa nih nei hi. A ta uzaw kiangah, Ka ta aw, tuni-in leenggah lo-ah va kuan in, ci-in a sawl ciangin\namah in, Kuan nuam kei ing, ci napi-in a lungsim kikheelin a kuankik hi.\nTua ciangin a ta nauzaw kiangah tua mah bangin va ci a, Pa aw, va kuan mah ning, ci napi-in a kuan kei hi.\nHih tapa nihte sung panin a koi bel pen a pa deih bangin gamta ahi hiam?" a ci hi. Amaute in, "A ta uzaw a ta hi," a ci uh hi. Tua ciangin Jesuh in amaute kiangah, "Note kiangah a mantaka kong genin-ah: Pasian ukna sungah note sangin siahdongte leh numei paktatte lut masazaw ding hi.\nBang hang hiam cih leh note kiangah Tuiphumpa Johan hong pai-in thuman lampi hong lak napi-in na um kei uh a, ahi zongin siahdongte leh numei paktatte in a um uh hi. Hih thu na theih khit uh ciang nangawnin na lungsim uh na kheel nuam tuan kei uh a, na um kei veve uh hi.\n"Thugentehna dang khat na ngai lai un. Mi khat in lo zuanin leenggui suan a, a kimkot umin, leenggah cilna ding bawl a, a honna ding tausang khat a lam khit ciangin lo khawhlawhte khawhlawh sakin gamdangah a pai hi.\nLeenggah min hun a tun ciangin ama ngahding teng a va la dingin lo khawhlawhte kiangah a nasemte a paisak hi.\nLo khawhlawhte in a nasemte na manin khat na satgawp uh a, khat na thatin, khat suang tawh na denggawp uh hi.\nTua ciangin lo neipa in a masa-a sangin nasem a tamzaw va paisak leuleu a, ahi zongin a masa-a mah bangin a nasemte a na bawlsia veve uh hi.\nTua khit ciangin ka tapa paisak leng na zahtak ding uh hi, ci-in ngaihsun ahih manin a tapa a paisak hi.\nAhi zongin lo khawhlawhte in a tapa a muh uh ciangin, Hihpa pen a gamhluah dingpa ahi hi. Hong pai un; amah thatin a luah dingteng eite in la ni, a kici uh hi.\nTua ahih manin amah manin that uh a, lo nawlah a paai uh hi.\nTua ahih ciangin leenggah lo neipa hong pai ciangin a lo khawhlawhte bangci bawl ding ahi hiam?" ci-in a dong hi.\nAmaute in, "Tua migilote thatgawp ding a, a hun hunin leenggah a pia ding lo khawhlawh dangte khosak ding hi," a ci uh hi.\nJesuh in amaute kiangah, "Lai Siangtho sungah, Innlamte in a nilkhiat suang pen innkiu suang bulpi suak khinta hi. Hih pen Topa bawl hi a, i muh ciangin lamdang i sa hi, ci-in a kigelhna sim ngeilo na hi uh hiam?\nTua ahih ciangin note kiangah kong genin-ah: Note pen Pasian hong ki-uksak nawnlo ding a, a kilawmin a gamta ding mite bek Pasian in uk ding hi.\nHih suang tungah a kia mi khempeuh kizan gawp ding a, mi khat peuh tungah tua suang a kiat leh zong dengzan gawp ding hi," a ci hi.\nSiampi liante leh Farisi mite in hih thugentehna a zak uh ciangin amaute a cihnopna-in a gen ahihlam a phawk uh hi.\nJesuh a man dingin kithawi uh a, ahi zongin mihonte in kamsang khatin ngaihsun uh ahih manin mihonte a kihtak manun a man ngam kei uh hi.


url: =The Constitution & Bylaw of\nZomi Innkuan Washington D.C Area (Zomi D.C)\nKipawlna min pen "Zomi Innkuan Washington D.C" ahih kei leh "Zomi Innkuan Washington D.C Area" kici ding hi. Atom in “Zomi D.C”, “Zomi DCA” or "ZIDCA" kici ding hi. Kipawlna min pen English in “Zomi Community Washington D.C Area” kici ding hi.\nArticle VIII. Kipawlna makai dingte (Qualifications of the Executive Committee (E.C))\n4. Thu zeekpi (General Secretary) - 1\n5. Thu zeekpi huh (Assistant General Secretary) - 1\n6. Sum keem (Treasurer) - 1\n7. Sum Keem huh (Asst. Treasurer) - 1\n7. Saziansit 1 (Auditor 1) – 1\n8. Saziansit 2 (Auditor 2) - 1\n9. E.C Members – atawm pen 3, ahun zui in kibehlap thei ding hi.\n1. Culture Department\n2. Information and Literature Department\n3. Music & Entertainment Department\n5. Fund Raising Department\n5. Genvai Department\n**Sub-committee (Department) dangdang te zong a hun zui in, a kisam bangin makai atamzaw thukimna tawh kiphuan thei ding hi.\n2. Thu dotpi te in, Makai pi panmun (Executive Power) ngah lo dinguh aa, ahun (term) ciangtan zong neilo ding uh hi.\n1. Kipawlna i lutaangpi hi ding a, vaihawmna teng ah makaipi sem in akisam bangin meeting sam thei ding hi.\n2. Pawl tawh kisai a sia a pha bawlna khempeuh theihpih dinga, kikhopna (meeting) ah makai in vaihawmna tuamtuamte ah Upa khat hi ding hi.\n3. Kipawlna thu vaihawmna leh thu khensatnate ah Thuzeekpi tawh min thuh khawm ding hi.\n4. Kipawlna nasep apanpih zoden leh pawl ading, adiing ngam, a sem ngam khat hi ding hi.\n5. Pawl nasepnate vaan zeel in pawldangte tawh kizopna, pawl khantoh nading a sempi pen hi ding hi.\n4. Sub-committee (Department) te ii nasep vaan zeel ding hi.\n6. Sum Kem te (Treasurers)\n**Sub-committee (Department) dangdang te zong a hun zui in, a kisam bangin E.C makai atamzaw thukimna tawh kiphuan thei ding hi.\nArticle XIII. Kitelna (Election) - Bylaw Puah/behlap kikna (2018)\n1. Kitelna pen kum nih (kum 2) ciang khatvei ta kinei ding hi.\n2. Kum nih pen “term” khat in kikoih dingaa, makai khat in panmun (position) khat ah a kizom in term nih ciang bek sem thei ding hi. A hih hangin panmun dangte ah kitel kik thei ding hi.\n4. Kitelna (Election) hong makaih dingin Election Commission/Committee kiseh (ki form) ding aa, tua sungah ZIDCA Advisors te leh Pastors te kihel thei ding hi. Election Commission pen Election man zawh ciang bei ding hi.\n5. Election ah alut dingin Zomi Innkuan D.C Area huam sung om Zomite makaih/kihel Pawlpi te sung pan Pawlpi mi (Church member) atawm, atam zui in Palai (Candidate) khat (1) pan thum (3) ciang ngetna/piakna kinei ding hi. Election ah anuai aa teng in Mee (Vote) khia thei dinguh hi.\na. Pawlpi ciat pan hong kipuak Palai (Candidate) te\nb. ZIDCA Advisors te\nc. Election Commission member ten zong khia thei dinguh hi. Ahi zongin amau khensat na tung kinga ding hi.\nArticle XIV. Makai behlapna leh Makai pan Paikhiatna\n1. E.C Makai khat D.C area sung pan a paikhia or panmun pan atawp, akhawl aom leh E.C member atamzaw thukimna tawh panmun kibehlap thei ding hi.\n2. Kipawlna Makai (E.C member) khat in Kipawlna By-law siik san aa na hong sem in Kipawlna hong langpan leh E.C pan Warning kipia dinga, a nih veina hong tat lai tei tei leh E.C a tamzaw thu kimna tawh panmun pan kikhawl sak thei ding hi.\nArticle XV. Sum vai (Finance)\n1. ZIDCA Annual Fee (Kum sim sum) leh Membership fee (Pawl lutna sum) donna pan akingah sum te\n2. Zomi Innkuan D.C Area huam sungah a hun zui in E.C te makaihna tawh akizong Fund pan alut sum te\n1. D.C Area Zomibup in kumkhat khat vei ta i bawl Khuado Pawi leh Zomi Nam Ni pawi bawlnate leh kipawlna tawh kisai thu leh la vaihawmna te ah kizang ding hi.\n2. Zomi Innkuan U.S.A ah kum sim i piak den kumsim sum (Annual Fee) khiatna ah kizang ding hi.\n3. Zomi Innkuan D.C Area huam sung aom, Zomi khat peuh peuh in hong nutsiat khak leh Fund sum sung pan Paakkual tawh kikha ding hi. ZIDCA membership hong lut ahih leh Paakkual khat leh asum taang in $100 tawh kigal ding hi.\n4. Zomi DCA min tawh nasepna, thu vaihawmna te ah kizang ding hi.\nArticle XVI. Kum khat sung kalsuanzia (Convening of Celebrations and Gatherings)\nArticle XVII. Kipawlna suahni leh Kum Cin kikhop (Organization’s Birthday and Anniversary)\nArticle XVIII. Kipsaknate (Bills)\nHih amasa pen Zomi Innkuan D.C Area ii Constitution leh By-law pen June 25, 2005 ni Zomi Innkuan D.C Area kikhopna mipi mai ah kisimkhia in mipite thu kimna tawh kikipsak in kizang pah hi.\nA nih veina puahphatna leh behlapna (Amendment II) pen August 4, 2012 ni in egroup tung tawn in mipite tung kikhahkhia aa, September 4, 2012 ni in kikipsak in kizang pah hi.\nArticle XIX. Puahphatna leh Behlapna (Amendments)\nZomi Innkuan D.C Area Constitution leh By-law puahphatna leh behlapna (Amendments) khat peuh peuh aom leh E.C member makai atamzaw thu kimna tawh kibehlap thei ding hi. Behlapna (Amendment) a kigeelkhiat khit ciang mipite ettheih, sim theih dingin kikhahkhia ding hi. Mipi te sung pan puahphatnop leh behlapnop aom leh kha khat sung hun kipia ding hi. Khakhat a cin zawh ciang tua Puahphatna leh Behlapna “Amendments” teng pen kip in kizang pah ding hi.\nAmendment II (August 4, 2012)\nAmendment III & Revision (2014)\nAmendment IV & Revision (2016)\nAmendment V & Revision (2018)\nThu Tuam tuam – Ciaptehna (Miscellaneous – Official Records)\nHih Zomi Innkuan D.C Area Constitution & Bylaw aham (draft) pen Tg. Thomas On Sian Mung leh Tg. Dong Khan Khup te in May-June, 2005 sung hong geelkhia uh a, E.C Makai ten apuahphatna kineih khit zawh ciang June 25, 2005 ni ZIDCA mipi kihopna mai ah Pa Ngo Cin Thawng in Presiding Chairman sem in Tg. Dong Khan Khup (Secretary) in hong simkhia aa, mipite thu kimna tawh kipsakna kinei in kizang pah hi (Official Record Dated: June 25, 2005).\nCopy Right ® 2005-2018 All rights reserved


url: =Al Khānkah Physics Tutoring - Find Physics Tutors in Al Khānkah, Egypt\nResults 1-14 of 17 for physics tutor al khānkah\nPhysics Tutors in Al Khānkah, Egypt\nFind Private & Affordable Physics Tutoring in the Al Khānkah Area!\nMohamed Z. Private Physics tutor in Al Khānkah, Egypt\nWaqas A. Private Physics tutor in Al Khānkah, Egypt\nAyman E. Private Physics tutor in Al Khānkah, Egypt\nDonia K. Private Physics tutor in Al Khānkah, Egypt\nAhmed K. Private Physics tutor in Al Khānkah, Egypt\nShadi I. Private Physics tutor in Al Khānkah, Egypt\nHossam El Deen Mostafa N. Private Physics tutor in Al Khānkah, Egypt\nHanien E. Private Physics tutor in Al Khānkah, Egypt\nMohamed E. Private Physics tutor in Al Khānkah, Egypt\nAhmed H. Private Physics tutor in Al Khānkah, Egypt\nKareem S. Private Physics tutor in Al Khānkah, Egypt\nRiham Y. Private Physics tutor in Al Khānkah, Egypt\nHazem A. Private Physics tutor in Al Khānkah, Egypt


url: =Pasian lungtuak nasep ~ T. Sawm Lian :: ZOMI DAILY\nposted on 16 May 2017 at 3:00 am Lomkholna: Article, Sawmlian\n1. Mission nasep :\n“Mission” cih pen ‘Lungdamna Thu tangko’ ci ziau leng kikhial lua lawmlawm lo ding hi. Pasian in Eden huanah mite a koih laiin, mite in singgah nekloh ding a nekna uh hanga Pasian a buksanna uh panin Pasian in a mangthang mite zon kipan hi (Pian. 3:9). “Mission nasep a pan Pasian hi”, ci leng kikhial lo ding hi. Tua banah a si ding leitung mite hong gumkhia dingin a Tapa Topa Jesu Khris leitungah hong sawl hi.\nLungdamna thu a thei nailote kiangah hilh nasepna pen a manpha mahmah nasepna hi a, Pawlpi a omna hang zong ahi hi. Jesu in nungzuite kiangah, leitung mun khempeuhah vak kawikawi a, mi khempeuh tungah Lungdamna Thu puak dingin vaikhak hi (Mat 28:19, Marka 16:15, Sawl. 1:8). Mission nasem dingin a kuankhia (missionary) leh a panpihte (supporters) a om kisam hi.\nMission nasem a kuankhia missionaryte in Pasian a thei nailote kiangah Pasian thu hilhin, mual leh guam kan tanin, thosi thovai lakah, gal le sa lakah zong Pasian adingin na sem ahih manin Pasian in thupha pia-in, a nasep gah (result) hoihin, lawhcing uh hi. America gam pekpan Zogam mualdawnah mission nasepna hangin gup-ngahmi khangin, a thei nailo mite in Pasian theihlawh a, khalam leh pumpi khantohna kingah lawh hi. Tua thupha hong tunte innkuan pen tuni ciang dong “Sangmangte Innkuan”ciin ki-it, kingai, kithupi-ngaihsut mahmah hi.\n2. Thungetna :\nThungetna pen nasep lian khat hi. Pasian tawh kihona leh deih ngetna hi. Vang nei-in manpha hi. Mathai 7:7 sungah, “Ngen un na nget uh leh hong pia ding hi” ci a, Ama tungah i ngetna pen Ama lungtuak sepna ahi hi. America gam pen ‘thungetna tawh a kiphutkhia gam’ kici a, tua mah bangin a gam zong nuamin, kilemna leh daihna om a, mipite zong pil hi. “USAte Upadi (constitution) pen thungetna tawh a kibawl hi”, kici hi.\nTua banga a kibawl pen a kibawlna a sawt mahmah hangin tu hun ciang dong leitungah Upadi hoihpente lakah khat ahi hi. Yonggi Cho, Yoida Full Gospel Church, Seol, S. Korea phuankhiapa in “Pawlpi khantohna ding leh khanlawh nading thupha kong honna tawhtang (key) pen thungetna ahi hi” ci hi. John Wesley in, “Thungetna pen Pawlpi sumgum/gamh manpha pen ahi hi,” na ci a, Andrew Murray in, “Thungetna pen eima sunga om Kha Siangtho tehna hi” na ci hi. Pasian mizat, a nasem minthangte thunget ahat mi ahi uh hi. Tua ahih manin thungetna pen ‘Pasian’ thukimpih’ ahi cih kithei hi.\n3. Upna tawh kalsuanna :\nPasian in Abraham thupha a piak nadingin a kamciamna mun leh mual, zuan dingin ama tennasa gam, a beh, a khua le tui, a pa inn panin a theih nailoh gam zuan dingin a paikhiatna hang pen Upna hang ahi hi. Moses in Pasian thuciamna muangin, “Nang tawh kong omkhawm ding hi (Pai. 3:12a)”, a cihna umin na sem ahih manin Israel mite Izipt panin pikhia a, San Tuipi kantanpihin, a mite hoih takin makaih thei hi. A lawmte in Jericho khuapi zo dinga a kingaihsutloh laiun, Joshua in Pasian muanna nei a, ‘Zawhpih dinga, tua leitang Pasian in pia khin hi (Josh. 2:24)’, cih thei-in, Upna leh muan-ngamna tawh kalsuan ahih manin zo takpi hi.\nIsrael galkapte in a lau mahmah dawibia Goliath pen David in Pasian hatna muangin, “Pasian in Humpinelkai khecin leh Vom khecin pana hong hotkhiat bangin hih mipa khutsung panin hong honkhia ding hi (I Sam. 17:37)”, ci-in upna tawh genin kalsuan a, zo takpi hi. Khristian nuntakna-ah Upna tawh kalsuan ngamna kisam mahmah hi. Upna tawh kal i suan ciangin Pasian in hong thukimpihin, i sep i bawlna-ah kilawhcing hi.\n4. Mi huh / panpih :\nLa khat in, “Pia in, pia in, ngahna sangin piakna-ah thupha omzaw hi” na ci hi. A piakhia, a kipiakhiate mahin thupha sang uh a, a pia tamte hau semsem hi. Pasian in eima kipiakna zahzahin hong zang hi. Meigongnu in kial tun laiin Elijah an a vakna hangin guahzuk mateng a bel sungah annel bei ngei lo a, um sungah sathau zong kiam ngei lo hi (I Kum 17:16). Tua banah a tapa a si zong damkik hi (I Kum 17:17-24). Mi huhna a piate pen amau zong huh a kul hun ciangin Pasian in a panpih ding mi sawl hi.\nKumpi Saul tapa Jonathan in, apa in David thah a sawm thu a hilhna hang, leh David a si ding kimlai a hotkhiatna hangin, a sih khit ciangin ama tapa khezaw Mefibosheth in kumpi David sabuaiah an ne-in, deihsakna tuamtuam ngahin, nuam takin om thei hi (2 Sam. 9:7). Mother Teresa in khua lakah mi vakthap, a huh ding a om lo, mite pampaih leh a kinawlkhin mite panpih ahih manin, Pasian in thupha tampi pia a, a sih zawh ciangin zong mite in phawkden uh hi.\n5. Siangtho Biakpiakna :\nPasian mizat minthangte biakpiakna a hahkat mi ahi uh hi. Abraham in Ur khua pan a paikhiat ciangin a tunna munmunah biakna tau lam hi. (Pian. 12:7; 12:8). Pasian a zahtakna hangin Pasian in thupha pia a, MINAMTE’ PA cih ngahlawh liang hi. Jakob in a sanggampa kiangpanin a taikhiatna-ah biakna tau bawl hi (Pian. 35:7). Pasian in amin Israel ciin a kheelsakna, thupha a piakna munah Suangkhuam khat phutin, biakna pia hi (Pian 35:9-15).\nDaniel in ni khat in Jerusalem lam ngain, a tawlet honsain thumvei khutdin-in thungen tawntung hi (Dan. 6:10). Daniel biakpiakna hangin kumpi Darius in Pasian zahtak lawh hi (Dan. 6:26). Daniel biakpiakna hangin a thu maanlo gam ukpite leh a innkuanpihte in a gitlohna uh sihpih hi (Dan 6:24).\nPasian lungtuak nasep a sem mimal, innkuan, pawlpi, khua, minam, leh gamte khangtoin, simzawhloh thupha tawh Pasian in phungvuh hi. Pasian lungtuak nasep a sem masa U.S, U.K., S.Koreate leitungah a khangto penpente hi uh a, Mikang minam, Lungdamna Thu a taangko masate tuciang dong minam lian leh mite thupi ngaihsut ahi uh hi. Zomite’n zong Pasian lungtuak nasep i sep leh i innkuan, i khua, i pawlpi, i gam, leh i minam khangtoin, mite zahtak kisuak ding hi.\nPrevious: Christian Hymn te’ tangthu: Ka Zai Deih Aw, Va Leeng In\nNext: KBZ Bank ah nasemkhat sumtuh “Counterfeit Currency” vaitawh kiman


url: =LUNG TAH KHUA TAANGTHU - Laibu Saal\nHome > Zogam Khua tuamtuam te Thu > LUNG TAH KHUA TAANGTHU\nLUNG TAH KHUA TAANGTHU\nLung Tah Khuo pen kawl gam sahlam nitum na Ton Zang houm sung aa, a om khuo khat hi’a , Ton Zang khuopi pan nisuona lam tai Kuo (9) na mun , Tui pi ( sea level) pan a sa’n na Pi 4650 mun ah om a, tu hun lai tah in inn 76 pha hi.\nLung Tah Khuo a kisat hun i lung ngai cieng in, khuo sat cil te leh khuo Hausa te a ki pan, khang a ki sim cieng kum 2000 cieng dong khang 8 bang pha ta hi. Khang khat kum 30 in see lei , Lung Tah Khuo pen kum zalom (17th Century) tawp lam pawl in ki see a 1790 kum pawl in kum 220 sawt zo in ki ciem tee hi.\nLung Tah Khuo a ki sat lai tah in khuo Hausa ki-uh na tawh “Sia tung sia phei “ kaih na tawh na ku uh vuh hi. 1920 kum a pan in kawl gam sung mangkang te khut sung a tum zaw cieng in khuo tam pi gawm ton in Tonzang Uhpi khut sung ah na ki om hi.\n1948 kum, kawl gam in Mangkang te khut sung pan suotat na (Independence) ang ngazaw cieng in Uhpi khut sung pan ki suo-ta a, Tedim (Vuandawh) Uhsung ah kiom hi. Tedim Vuandawh Uhsung teng Khawh-uh( Circle)in ki khen a, Lung Tah Khuo pen Khawh-uh thumna (Circle No.3) sung hi.Kawlgam sung Socialism tawh ang ki-uh a kipan tu-ni cieng dong ( Village Tract)ki zang aa, Lung Tah Oh Suh ki ci hi.\nLung Tah Khuo Be leh Phung om teng\nLung Tah Khuo a kisat zaw a ki pan tuni dong cieng Be le Phung a bul in a nei a bang hi.\nTaung El ( Man Toung)\nLut Laang (Man Toung)\nLung Tah Khuo A Na Ki Cina Thu!\nLung Tah a Khietna-in a khuo na sat masate Be le Phung tuom tuom a na hi vang vun, Inn kuon khat bang in na ki-it mama vua, zuou thu, na’al thu gen lo-in lung sim ki tuoh diim diem in na ki it vuh hi. Tua hun lai in tuol gal na om aa, khat le khat ki-it, ki sipi ngam , nidang lai “Thang Ho le Lien Do” te bang in “Mim tang phal ba, taang tang phal ba” a na kici ma bang in “khut nua lieh khut ma lieh” omlo lung sim ki tuoh, thu tah lungtang khai ton bang a na hi zieh in, “ Lung Tah” ci-in a min na phuo vuh hi. A khuo min dung zui-in tuni dong cieng a ma ne’h taang midang a pie ngam te a na hi vuh hi. Khat le khat lung sim gawm ton-in , ki thu tuoh dim diem in , “zuou thu naa’l thu” gen thei lo om lai a hi zieh in kim le pam khuo dang ten zong a thu tah ,a muon huoi, a et-tah khuo khat in ki mu hi.\nTu hun mama in zong Phaitu le Lung Tah kikal tai li bang a gam la, lam suh lam to lah ah bangmah cih-in mawtaw tung zova cia sunmang , zanmang a zong ki lam en ngai lo ahi vangin USA, Malaysia a om Lung Tah mi teng kithu tuoh dim diem in, khuo le tui a ding gelna tawh a sum apai te vuh it lo-in, hing gawm ton vua, taang atuon aa pan ngaihsut zawhlo ahi Lung Tah Khuo ah mawtaw a tun zo napen lungsim gawmton, kithu tuona “Lung Tah” a hina tuni dong cieng min mang nailo hi.\nPu le Pa Ngai Na le Bieh Na\nLung Tah Khuo a satcil te’n a hing den Pasien na thei lovua, Pusa, Pasa LawKi biehna pen ngaina tawndan khat in na nei vua, gal aih,sa aih Ton le Haa’n taang aih, sa aih minthan na le guol tung tuon na naki dem vua, zu le sa ne’h na lamah a na uongtat mama khuo khat a na hihi.\n1910 nua lam cieng in a hing den Pasien omhi ci na thei vua, tuni cieng dong a nei a pawl pi thum teng na om thei hi.\nABM ( AMERICAN BAPTIST MISSION) (1910)\nRCM ( ROMAN CATHOLIC MISSION) (1940)\nPCM ( PRESBYTARIAN CHURCH OF MYANMAR) (1994)\nLung Tah Khuo ah pawlpi tuom tuom a kiom vaa’ng in nopna dana , thu khat popo ah pawlpi ki tuom khen lo-in, seem ton ne ton, lungsim gawmton in ki-om a hi cieng in kim le paam a om khuo dang te’n zong a et the huoi , a paatah huoi khuo khat na civuh hi.\nLungtah khuo sungah BIA NA thum om aa tuoteng ahileh;\nZO BAPTISE ASSOCIATION [ ZBA ]\nROMAN CATHOLIC [ R.C ]\nPRESBYTARIAN CHURCH [ PCM ]\nTam anei aa min LISTS tengpen tulai tah Manggam nasep teng hi.\nSie Ai Khan Pau...............RCM [ Lungtah ]\nSie Mang Do Lian.............PCM [ Lungtah ]\nSie Mang Khan Hau..........ZBA [ Husie, lungtah ]\nRev.Thang Lam Mang.......[ PCM, M.Div-Kalemyo ]\nRev.Thang Khan Khai-.......[ ZBA, B.Th,M.Div-Kalemyo ]\nRev.khup Khan Thang-AOG...[ Malaysia ]\nPro Pau Khan Thang.........[ M.iDiv -Korea ]\nPro -Khup Ngaih Thang.....[ B.Th.,M.Div candidate - ZBA ]\nPro -Kham khan Khual.......[ B.Th,PCM ]\nSie Khup Suan Pau...........[ Khampat AG ]\nSie Gin Khan Mang...........[ Nangkateih, EBC Sie ]\nSecular lam pan Lungtah khuo ah Kumpi sang Inn tan 8th cieng om hi........\nSource ; www.lungtah.com .\nItem Reviewed: LUNG TAH KHUA TAANGTHU Description: Rating: 5 Reviewed By: Cinpu Zomi


url: =Muh ciil Melbourne – 19 ~ Hau Za Cin :: ZOMI DAILY\nposted on 14 October 2015 at 8:29 am Lomkholna: Article, Hauzacin\nMuh ciil Melbourne – 19\nPa Khai leh Nu Lun te inn ah nitak ann: Sun sungteng vak khit ciang gil hong kial hanhan tawh kibang hi. Melbourne khuapi pen gol mahmah a, a kigen ka zakna ah London khuapi sangin a zah thum in golzaw hi kici hi. Tua manin khuasung mun khat leh mun khat kihawhna pen khe tawh kitung mengmenglo a, car tawh kitai leh zong sawtpipi kitai ahih manin i theihloh kikal in mawtaw hong sinsinna ah i gil peuh na kial thei hi. I pianna gam Zogam lam bang hileh car tawh minit 70 pawl i taina tepawl pen khua tampi kitung man ding himawk hi!\nPu Sawm Thang leh a tanu Kimno in amau car mah tawh hong pua khia in Pa Cin Sian Khai Sektak leh Nu Ciin Khawm Lun Suante inn lam ka manawh uh hi. Lampi ah va-ak kang khawng phawng pheiphei in singkung bawk litliat omna gei khat ka tun uh ciangin a mawtaw hong khawlsak a, “a tung hita hang ei” ciin a khanga inn pen kawksuk hi. Mawtaw pan ka tuak khiat uh leh singkung hoihpipi tawh kigamla lo lamkhang, veilam ah inn san hilhial khat na kiphei lam dihdiah a, huandai hoihtak singpek tawh ki-um hi. Sialkong kikhak ka hon uh leh Innkuan mawtaw te pawl (10 seater car/van/bus) khat inn tawh Sialkong kikal ah na kitokoih a, bawngpi bang hileh a muk in hong nam kha phial cih bang hi. Taklam ah inn neu khat na om a, Shillong ka omlai banguh hileh mi khat om theihna inneu te hi a, sangnaupangte in ki-sap nuam mahmah ding hi. Ahi zongin amau vanzat tuamtuam koihna in a zat ziau uh ahi hi.\nInnkuan mawtaw gei ah ka paisuk uh ciang Table Tennis ball khat hong lengto vangvanga, ‘a bang ahia’ kici manlo phial….lawmte Table Tennis kimawl in na diang kei uh hi. Inntek pan Pa Khai, Pa Sum (Pa Khai nau) in hong na vaidawn in khut kilen in innsung lam ka lutsuak uh hi. Inn sung zong na nuam mahmah a, puanbu kiphah bangin innsung khempeuh puanza sah mahmah kiphah hi. Tua pen khuavot ciang, khualum ciang nuam mahmah in khe zong mamsak hi. Inn sungah Nu Lun in ann na huan in na manlah kei uh a, khut hong len in tua khit ciangin Pa Khai te huan sung teng ka vel uh hi.\nHuan sungah Apple, Plum (theikha) leh Sek nam tuamtuam na om a, a gah venvan laitak hiin a min ciang lim mahmah ding hi! Zomi Ciamnuih Group (facebook sungah) a Pu Samte in a gengen ‘Dahpa Khuang’ nei hileng thakhat thu in minsak in ne pah leng ki ut phial hi. Ahi zongin a min taktak ciang khumzaw ding ahih manin a ‘ngakzo te hampha ding hi.’ Singkung bek a om hilo in Ankamteh, mehteh mehgah tuamtuam zong a om hi a, innkuan hanciam, innkuan bel mahmah uh hi cih kilang hi. Mun awng mawk omsaklo in nek ding tuamtuam kicing dimdiam hi. Lawmnu bangin muhnop sa lua ahih manin a khut a tungah zakzak lel hi!! Singgahte zong a min dekdek hita a, ka ciahzawh uh a sawtlo in minta ding cih ka phawk giugiau hi… A min ciang na siah un maw Pa Khai… Nu Lun…\nInn kong mai lam ka pai uh ciang sa gim hong nam veuveu in meikhu zong tawmtawm hong kimu thei ahih manin ka naih phei uh leh Pa Khai te in voksa, vokngoi, aksa cih bang a tuamtuam na huan zihziah uh hi a, a vokngoite bang sathau tawh kangin san hilhial ahih manin ‘pakaan’ sung ah koih in i mai ah hong kilui phei ziau leh cih bekbek kingaihsun man hi. Sa leh anteh huan, sathau tawh kang hilhial cih khawng pen a ‘lim’ mah himawk ei guai:).\nInnka nuamtak nei uh ahih manin ko zong tua mun ah tawmvei dinkhawl in holim, tua khit ciang ei zong Table Tennis a siamlo lah kihilo ciin ka puantungsilh lakhia in ka kisin pong hi. TT satloh sawt pianta ahih hang Hong Kong zinlai sang ka hamphazaw hi. HK lam zinlai in bel a siam vive ka hih uh hang lawmte a nisim a kimawl uh himawk ahih cianga ‘kilelhsak’ hun tamzaw hi, a vek un! Tutung in bel Aussie Zomi te zong TT sat man tamlo uh ahi tam, ahih kei leh ka satpihte a sat manlo teng ahi zaw tam, ahih kei leh ‘lengla do siam uh’ ahi zaw, hong lungdamsak kiukiu sam uh hi. A siam takpi mah hong kisa sak phial uh ei, guai. Palm Beach, Florida, US ah Sia Dopi te inka ah Sia Do Kham tawh ka satkhop lai peuh uh hong phawksak hi.\nTua banga nuamsa a ka kikholh zaizai laitak uh innsung lam pan ‘hong lutta vo’ cih aw khat kiza kiau a, ko zong ka lut diam uh hi. Nu Lun leh a dangte in annek ding na thuk khin, na lui khin in, kuang sungah mehtui, mehtak na khu vitvit a, nak vang hanhan hi. Thupha khempeuh hong pia Pasian tungah lungdam kohna leh phatna hun ka neih khit uh ciangin lungdam maitai takin ka ne diamdiam uh hi. Voksa, a thau, a tak, a ngoi, a tui, etc… duh bangbang hilel ei. Hih bang deihsakna ka tan uh lungdam hampha ka kisa uh hi.\nAhi zongin ka lungsim vuah a nuam hetlo khat pen ann hong nekpih mah Pa Gin Khan Hau Kawngte te innkuan damlohna hang tawh a kiton in ankuang ki-um khawm manlo a, lungsim ah kiphawk in kihi giauguau hi. Khuahun kikhek laitak ahih manin bukvei, cisa cih bang tam pian a, amau zong tua bang noplohna in nawk kha ahih manin a kiton in ann ka ne khawm thei kei uh hi. (Hih lai ka gelh ciang cidam in maban zomta cih ka za hi. Halleluijah). Pasian in damna kicing na piaksak henla, maban sepna bawlna khempeuh ah thupha na pia hen.\nHih banga Pa Khai te innkuan leh Pa Haupi te innkuan in deihsakna ankuang hong umpih uh ka lungdam uh a, hampha ka kisa uh hi. Zomi hih a nopna hi a, Zomi a ka pian ka thupha hi. Namdang lak ah kiom kha zel hi. Hih banga kideihsakna ankuang umkhop cih pen tam hetlo hi. A omlo hizaw mai hi. Ki itna ankuang sangin business ankuang tamzaw hi. Tua i cih ciang a meet ding om ahih leh anne khawm, a om kei leh kideihsakna, ki itna tawh anne khawm cih omlo cihnopna hi (Business Dinner).\nZomi ihih nuam a, Zomi i hih hampha hang. Zinna, vakna ah nek ding khat peuh a kilui diamdiamte ihi hi. Pupa hun pan a kineisa hih gamtat hoih pen Christian i suah ciangin zong a kizomto suak hi a, i Topa Jesu lungsim tawh zong kituak hi.\nAustralia ka om sung vua ka hun neih uh a tawpna hong hita ahih manin Pa Khai te inn pan ka ciah uh ciang ka lungsim van ah khai hong bang vengvang hi. Kuama theihloh in ka ‘lungzuang’ keei mawk hi. Hibang hunte cik ciang a kimu kik tam maw, ka ci hi. A zingciang sun nikai ciang ciah kik ding hita ka hih manun mitkha in ka taam sung vua ka hawhna, ka ciahna, hong deihsak hong zindo te khempeuh tawh kikholhna khempeuh mu dandan a, mawtaw sungah lungsim vak dandan hi. Ahi zongin mikangte nangawn in “THE BEST IS YET TO COME” ci sam uh hiven, ei zong A HOIH PEN I MASUAN LAI HI i ci kei dia!\nKimuh kik mateng gilvah takin ka nekna, itna leh deihsakna tawh hong kimuakna, deihsakna tuamtuam ka ngahna Melbourne khuapi leh ka mipih Zomite ka mangngilh kei ding hi. Topa in hong kimu sak kik ding hi cih ka lamen hi.\nLung khempeuh dam…\nPrevious: Tg. Vungh Vaan Mung (kum 23)’ Tawntung Mopawi\nNext: A maanpen i minam min ‘Zomi’ ahi hi ~ Dr. Dongno\nTedim News (14 June 2015)


url: =Zotung Kriccawbuu Thokei naw - Blog View - Zotung Minphuin\nPosted by Sam Lou 28 September 2016 - Filed in Thonaw - #Kriccawbuu #Rezua - 1,070 views\nZotung rang kya hynh a bang tuh khohzi phung langte ung lah thua zah, khung naw (puithui naw) thehooy bya hynh, 1975 kum March (15) nin te yn tee zah, a meelei paw ccang pya ku naw cite dou ku lah thua.\nTuh ccyh lya ze, matupi ung ae` paw Paaw ae` Zotung minphuin ae` hynh (1983) kya te ZEF (Zotung Evangelical Fellowship) ming phu ku te lah suelua ku ae`.\nLung Ngo, Sempi, Beih Lae khua te khungnaw thehooy paw bya thae ae` zah, puithui ae` paw nynh 15.3.1976 kum kya (ZNEC) Zo National Evangelitice Church (or) Puithuibuu ci te lah thadyng ae`. Matupi ung ae` paw ZEF te lung Ngo e puithuibuu ZNEC ae` ry 8.10.1986 kum Matupi khua, Rev. Sang Hlaing Inn kya meeting lah ko kuh ae` zah Zotung rang thehooy paw bya a pazae ku kho naw lang, (UEF) United Evangelical Fellowship cite lathadyng ae`.\nUEF nynh Zotung rang thehooy paw bya a hoo lang ae` cite lahpo ae` paw tuh,\n1. U Lal Hngin Lo (Director)\n2. Rev. Aung Win\n3. Rev. Hrang Mang\n4. U T. Thawng Bawi\n5. U Se Rung\n6. U Tua Kung ae` hynh Rev. Hrang Mang Sawsang pya naw te thehooy paw bya holang lah saw ku ae`.\n1987 February saw UEF nynh Thawlang khua thyamuihsaw civoi latua ae`. 1988 March saw UEF nynh Aekaw khua civoi bua latua ae`. Tuhccyhlya tuh Buu ming hynh lahotua kalang ae` zah, ZCC (Zo Kriccawbuu) cipaw mee nynh a tae. Thuasalazemah, Lung Ngo khua te Buu ming tuh tyng salang la ci ae`.\n1988 October(9) nin Rev.T. Aung WIn inn UEF te meeting latua ae` zah, vae(1) naw No.(1) thyhte ZCC (Zo Kriccawbuu) cite nawccaw te byapae lah thua zah a tu nin kya cia ZCC (Zotung Kriccawbuu) cite cccia khae kunaw Upadi byalu (1) Section 1. a,b kya tyngsah athua.\nZCC thadyng khae ty ae`paw, Paaw ae` te khua ae` ming\nVae (1) No(9) Vae(1) No(17)\nMing Khua Ming\n1. Rev. Lal Hngin Lo Rezua\n2. Rev. Dr. T. Aung Win Lung Ngo\n3. Rev. San Hlaing Matupi\n4. Rev. Maung Hlaing Naw Bung\n5. Rev. T. Thaung Bawi Sepi\n6. Rev. Hoi Kaw EFC, U Kho Lung te abang ae`\n7. Rev. Lung Rouh\n8. Rev. En Thawng\n9. Pastor Pe Ling\n10. Saya Pang Tang\n11. U Mang Kian\n12. U Aung Myian\n13. U Hoi Ccing\n14. U Sa Thua\n15. U Mang Ting\n1988 October (9) nin Rev. T. Aung Win inn ZCC vae (1) byapaenaw No.(1) thyhte a kaw lang e ming ae` hynh Ordian Pastor lang Pachia nynh yn khang pya ae`.\n1. Rev. Lal Hngin Lo\n2. Rev. Sang Hlaing\n3. Rev. Kho Lung\n4. Rev. Thang Nou\nA vaw lang e Pastor ae` hynh 1988 Devember 25 Matupi U Aung Myaing inn kya te Rev. La Voi, Rev. Lai Bawi, Rev. Ba Tin ae` nynh Ordain lah pya ae`.\n1988 kum October 9 nin Byapae No.(9) thyh te ZCC kya rya lah tu lang khang ty ae` paw\n1988 kum October 9 nin Byapae No.(5) thyhte Centre Committee ae`\n1988 - 2013 kum cia ZCC Kriccawbuu lang, ung ae paw khua ming te kum\nSyntaw: Hynh E ThoKeinaw tuh ZCC paw thua ae` paw\n2. Rev. Dr. T. Aung Win\n3. Pastor Pe Ling\n4. U Aung Myaing\n5. U Hoi Ccing\nAe` Article kya e Centre te Literature Committee ae` nynh ccakhung te adyng naw te zei paw nynh thua.


url: =Tedim khuapi ah (18 Feb 2017) :: ZOMI DAILY\nTedim khuapi ah (18 Feb 2017)\nposted on 18 February 2017 at 8:44 pm Lomkholna: News, Tedim, Zomi\nTEDIM KHUAPI – AH Mun tuamtuam a omte Tedim Khuapi pan in ih dam kim tek hiam ci-in hong hopih ing.\nTEDIM KHUAPI – AH Sang naupang laiphi nailo Kumpi laivuan ih cihcih ngei ahi, tanli, tangiat-te leh tansawmte bek san kah lai uh a, tualo tengin sangkhak ta uh in sang kah pai zuahzuah cih kimu nawnlo hi. Naupangte bang sangkhak nuamsa in Saili tawh gam sung ah zulei beng, thankik beng, vasa beng in lengkhia keei uh hi.\nTEDIM KHUAPI – AH Kumpi pa hong pai ding ci-in khuasung zum thuneite buai thei mahmah uh a, Vanleng nih tawh hong pai ding ci hi. Kumpi nihna pa hong tuanna vangleng sang gol zaw ahih manin Gauh kuan ah vanleng hong tu ding ci hi. Naupang neu keukeute bang an ne nuam lo in kibawl le uh a nu a u te un “zingciang vanleng hong leng ding nang en nuamlo maw na an nepak na et nop leh” ci in kidon uh hi.\nTEDIM KHUAPI – AH Khuadam hun in hong paisan ding hi leuleu a, khualum dingin hong kipan pianpian ta hi. Thangmual leh Lentang mual khawng gal et lehang Khuamuii kai in tuam ahih manin lung hong lengsak peuhmah cih ding hi. A mualte bang gina takin kitel muh zolo hi. “Gal Khua don leng Len muikai, huihkhi lang e sen ngaih aw” ci-in Laphuak lasa siam Tuithang Golian lasak bang phawk in hong om liang hi.\nTEDIM KHUAPI – AH Telenor te in kihona leh internet zat a nop zawkna ding ci-in phone khau lei sungah phum in buai thei peuhmah uh hi. A vanzatte uh kimu ngeilo ahih man in Nupi Papi naupangte in sialgawh et in ki en ngeingai hi.\nTEDIM KHUAPI – AH Mei pen maw guai Zan khat hal in hong pai in, sun nih hal in tawmtawm hong pai ahih manin piangpiang thei teei cih ding hi. Tui ahih leh a luangluang mah hin teh ih cih hang, a luan nading ah luanglo ahi tam theilo, kikham lo cih ding hi. Peithum Cylcle te tui tawi in buai thei mahmah uh a, Tualzang lamka ah Tuilangte Pa Mang a cih pa neihsa Tuikhuk ah tui kilim tawi mahmah hi. Khuagei a lui neuneu te ah zong Sani ni hi leh kisil puansawp cih bangin a kiphu keei himai hi. Mundang a omte aw, tuizat no nuam nasak uh hang TEDIM KHUAPI – AH tui haksa sa mahmah ung, luitui kholnate beek gina tak a bawl zawh nading hong huh un ci in TEDIM KHUAPI pan huhna hong ngen himai ing.\nLungdam. Ih omna tek ah Pasian in a thupha tawh hong dawntuah tek ta hen.\nPrevious: Pumpi, Pasian’ minthanna dinga zang ding (Korin Masa 6:12-20)\nNext: Myanmar Academy a ngahngei Actor khat vankham tawh kiman ~ ZD


url: =Kubek - Goblin Racer\nKubek - Mix postaci. Wymiary kubka: 80 x 95 mm. Obszar nadruku: 185 x 87 mm\nKubek - Goblin Racer 43


url: =Independent Newspapers te’n “Print Edition” khawltading ~ ZD :: ZOMI DAILY\nposted on 12 February 2016 at 9:11 pm Lomkholna: News, Sawltak, World\nUK gamsung thukizakna minthang mahmahkhat ahi Independent Newspapers te’n thuthang tuamtuam laidal tawh ahawmkhiat te uh “Print Edition” laidal tawh hawmkhia nawnloding uh ci’n aneipa in genkhia hi. Laidal tawh akibawl Print Edition akhawlna pen “Digital-only Future” ci’n Internet Online tungtawn bekin hawmkhia tading uh cihi.\nHihbang in Print bawlnawnlo ding cih akizak ciangin hih Company ah nasem Employee tampi nasep suplawhding uh ahih manin, pawlkhat patau mahmah uhhi.\nTuaban ah Independent Newspapers te in hih anasep uh Company pen Johnston Press kici Company te kiangah zuaksawm uh a, Johnston te ii Shareholders te phalna tungtawn in aki leidingvai kigelding cihzong BBC News pan kiza hi.\nIndependent Newspapers aneipa ahi Evgeny Lebedev in agenkhiatna ah hih khentatna hangin ka Independent Newspapers uh pen Quality neito tektek zawding a, leisim mi tampitak Online Platform tungtawn in aki behlapzawk nading in ki vaihawmding hi cihzong genkhia hi.\nTua hi a, hih Independent Newspapers te ii laidal tawh ahawmkhiat anunung pen 26 March 2016 ni hiding a, “Independent on Sunday” aki hawmkhiat nunung pen 20 March 2016 hiding cihi.\nIndependent Newspaper Company ah nasem honkhat zong Johnston Press ah kituahding uh cihi.\nHih Independent Newspaper pen 1986 kum pekpan in hongki pankhia hi a, kum 30 sung vilvel Newspaper laidal tawh ahawmkhia ngekngek uh ahihi. ZD Sawltak #zomidaily\nPrevious: UNHCR – CDU pan UN zummai kimat vai zaksak kikna\nNext: Zomi Nam Ni a munmun ah ki bawlsawm


url: =Norway gam leh minam ni taangthu :: ZOMI DAILY\nposted on 15 June 2016 at 7:38 am Lomkholna: Article\nA gam mun leh mual leh a teeng mite thu\nEurope gam sungpan Norway gam pen gam neu hi mah leh a upa mahmah taangthu nei gam khatin ki ciamteh hi. Atlantic tuipi nisuahna tuipikam suk tengah saupi in kikhung suk aa, mual leh guam tawh ki dim hi. Nidang lai-in a gam pen vot mahmah in a vot degree -25C pan -40C ah om tawntung hi kici hi. A gam lu lam khung tengah kha (6) sung bang ni tum lo aa, kha (6) sung nisuak lo-in nivaang bek ki mu hi ki ci hi. A gam bup phial mahin, kha (6) sung vuuk in tuam tawntung hi. A gam pen khenpi (3) in kikhen aa, Saklam Gam (Northern Norway), Gam Laizang (Mid-Norway) leh Khanglam Gam (South- Norway) te ahi uh hi. Tuateng pen Ukna Gamkhen (19) in khen kik uh aa, tua nuai-ah Comunity(Myone) in khen suk leuleu in Community-myone (430) om hi.\nTaanglai Mesopotamia, (Middle East), Babylon gamte pan suang tawh kibawl vante a ki zat hunlai-in sabeng mite sabetna munpi hi ki ci hi. Tua taanglai sabeng mite in suangpek tungah a gelh uh lim tuamtuamte muh ding om kawikawi aa, kum 3000 pan 6000 kiim bang upa ding hi kici hi. India gam pan hong pai India minamte teeng masa pen hi kici aa, gam tuamtuam pan sabeng mite’n hong teen behlap zel uh hi kici hi. Tu laitak-in Norway gam sungah mihing million (5) dektak bek teeng hi.\nAmau ciaptehna ah, Norway gam panin ngabeng mite gunkuang tawh tuipi tungah gam mangin inn lam a zongkik nonlo tampi mah om hi ci uh hi. England gam London khuapi sunga om veng upa pen pen zong tua a gammang Norway mite tenna mun hi ci uh hi. US gam a om Red Indian a kici te zong Norway pan ki pankhia in, a teengsuak te hi ci uh hi.\nA gam mipi ii zat kampau leh lai thu\nNorway gam pen mual leh guam tawh kidim ahih manin, nidang hunin mun khat leh mun khat, khua-khat leh khua-khat, ki kawmna haksa mahmah hi ci-in gen uh aa, tu-ma 1960 kiim dong mahin khua khat leh khua khat, a minam uh ki banglo bek tham lo-in, a pau uh leh a aw-kaih dante uh dongin ki bang vetlo hi kici hi. Tuni dongin zong piteek puteek upa lam ten amau khua pau ciat mah uh zanglai ahih manun, norway pau siam taka pautheih ding haksa mahmah citek uh hi. Tuma-in a zawng mahmah gam hi ungh ci in kingen tawntung uh hi.\nNorway pau ah Bokmål leh Ny Norsk cih laigelh dan nam (2) banah, pau tuampi khat ahi Sami minam te pau tawh pau nam (3) teng official pau/lai-in nei uh hi. Bokmål pen Denmark kumpi nuaia a om lai 1350 AD hun in Svartedanven a kici siampi khat makaihna tawh aana-a a sinsak uh hi-a, tu-in za-ah(80%) in zang hi. Nynorsk pen, lai-uk mahmah khat ahi Ivar Aasen in gamsung munkhempeuh a om kampau, awsuah leh lai kibang lo khempeuh va zin kawikawi-in va kaikhawm masa kawikawi-a, pau kammal kibang teng lakhawm kik-in a bawl hi-a, tu-in za-ah (15%) kiim bekin zang lai ding hi ci uh hi. Mangpau (English) pen mi za-ah (80%) in siam tek napi-in, amau Norway pau bekmah tawh midangte hong hopih tangtang uh hi. Pau/kammal i siam loh leh i awkaih maan lo te hong nuihsat bawl leh hong ciinbawl hetlo uh-a, hoihtak-in hong hilh kik tanghtangh zaw uh hi.\nA gam uh vot mahmah si leh, zawng lai mahmah kawm si ahih manin, gam mipi te 1825 kum pan kipan US gamah na pem kipan uh aa,1846-1934 kikal sung bekbek-in zong, mi 185,000 val USA gamah pemkhia in, a vekpi un mi 250 000 val peem khia uh aa, atam pen te gamlu lam ah tung uh hi ci-in ciamteh uh hi. Tua hun laitak-in a gam uah mipi million 2 val deuh bek om hi ci uh hi. Hih hun sunga US atungte in zong, amau pau leh amau ngeina te a mansuah khak lohna dingun, Norway pau zatna sangte, biakinnte zong din tek uh hi ki ci hi. Galpi nihna hong tun ciangin Germany Hitler galkapte bawlsiatna a thuak zolo Norway gam mi tampi tak mah Sweden, England, Scottland, Shetland, USA leh Canada gam tuamtuam te ah na pemkhia lailai uh hi.\nPau leh lai lam tawh kisai-in zong, lailam lunglut peuhpeuh in amau siam bangbang tek tawh hilhcianna, grammar leh dictionary u cihte a gelh ban uah, taangthu leh laibu tuamtuam tampi a gelh uh muh ding tampi om hi.\nKumpi gam leh biakna vai\nKum 400 sung dektak mah Norway gam pen Denmark kumpi khutnuai ah om aa, kum 100 kiim mah Sweden khutnuai ah na om uh hi. Gam ki veng ahih mah bangin kizopna tampi nei uh hi. AD 500 kiim in vunkaang samkaang/mikaangte (Tuipi tunga misuam pawl Olav Tryggvason leh a pawlte ) gunkuangpi khat tawh lut in, na ki-lalsak mahmah aa, kumpi nasem hih tuak hi. Tua hun pan kipan in, mikaangte tawh na teengkhawm uh aa, AD 900 kiim pawl ciangin gam mipite tungah namsau zangin aana tawh Christian (Roman Catholic) suaksak hi ki ci hi. A kumpipa uh misiangtho St. Olav hun ciangin a omsa Christian upna (RC) pan protestant upna na sangthei ahih manin, laisiangtho siksan in Christian gam na din uh ahi hi.\nTrondheim khua ah St. Olav in khuapi na sat in, kumpi inn lam hi. AD 970 kum pawla Kumpi St. Olav ii lam Nidarodomen biakinnpi zong tuni dong mahin muhtheih dingin kemcing uh hi. Tua biakinnpi sungah St. Olav leh Christian makaipi mi 300 valte luang kiphum hi ci uh hi. Biakinnpi sungah i va lut ciangin zong zing ngemngam in lipkhap huai mahmah phial hi. Biakinn kawm khempeuh pen vantungmite lim leh nungzui-pite lim banah Christian makaipite lim tawh ki dim sak zihziah hi.\nChristian kumpi gam ahih mah bangin, Christian hihna sungah pawlpi sia (Priests/Pastors)te theihpihna pen kumpi zumpi te ah thupi sak mahmah uh hi. Dan tawh kisai thu ah zong Christian makaite in a theihpihna lo-in thukhensat lo uh hi. Khristian kumpi gam (Khristian Kingdom) a hih mah bangin a gam kumpipa (King of Norge) pen a lutangpi uh hipah hi. Pasian thu lam tawh kisai nasepkhiat na-pen bishop lian pen (Chief of Bishop-Lutherian) ii vaihawmna nuaiah koih leuleu uh hi. Kumpipa in gam ki-ukna lam nasep zong khoihpih tuanlo leuleu-in Prime Minister i vaihawmna leh makaihna nuai-ah koih leuleu uh hi. Kumpi pa in zindo leh mipi vaihawmte thukhensat te minthuhna tawh kipsak bek hi. A gam khen Community (District/Myone) ciatin amau thahatna leh hihtheih na zahtek tawh ki vaihawmna leh ki-ukna thuneihna tuam nei ciat uh hi.\nNorway Gam mite Taanglai Upna te\nNorway ah Christian upna a na tun ma-in, Norway mite in dawi namkim na bia uh aa, sa sisan leh ganhing meihal biakna tawh kithawihna te na zang uh hi. Misi kha leh dawite tawh zong na ki ho in na tengkhawm thei zel uh banah nabia zel uh danin gen uh hi. Dawi leh kau, dawi nungak leh galkhawhang i cihte zong na lim gen mahmah uh hi. Zomite ii tangthu-a i neih Peng Lam thuciin cih dan zong na nei ve ve uh hi. Dawite sung pan a lianpen pa pen Gammel Erik (Satan/ Magi/ Djevel) ci uh aa, tua Erik in tapa khat nei in a min pen Margido hi ci uh hi. Margido dawimangpa tapa pen leitung tuikulh khat ah teeng aa, ahi zongin tua tuikulh koi ah om hiam cih ki thei lo hi ci uh hi. Dawi mangte lak pan a tha- hatpen khatpa min Trod ci uh hi. Trod in vantung ah kel leng a kaih ciangin vanthuum aa, a galhiam keek leh khuaphe hi ci uh hi. Tuni dongin tua upna anei zong khat leh nih om lai veve hi.\nA gam mite nekzonna leh a gam hauhna te thu\nAtlantic tuipi ah ngasa tam mahmah aa, Europe gam khempeuh pan ngasa man te ngunkuang tawh tung tawntung uh ahih manin, ngasa tawh sum kizuak sum kilei-na munpi suakin gal tam mahmah na mun suak aa, pasal kisa-a sum bawl khualzinte leh misuam thei (damiah) migilo te kisuam ki thahna munpi suak hi ki ci hi. A gam laizang Røros kiim ah Tausan sik (Copper=Cu) piang ahih manin Europe gamtuamtuam buaina galpi khatna (WW – I ) kiim ah, gam tuamtuamte in galvan thauvui thautang dingin tausan sik a lei na munpi uh zong ahi hi. Tu ni hun dong mahin a galvante uh tawh gamdang pan sum million tampi lalut tawntung lai uh hi. Tua ahih manin, Røros khua pan a nai pen Tuipi dawk kianga om St. Olav kumpi inn lamna Trondheim khuapi ah AD 970 kum pawla kilam Kumpipa biakinn Nidarodomen kiangah a gam hauhna leh a galvan sen na munte uh zong tuni dong mahin muhtheih dingin kemcing lai uh hi. Kumpipa in biakinnpi saklam mualdawn ah galdalna kulhphualpi khat zong thaupi ii pailet zawhloh dingin suangtum tawh lam aa, tua kulh sungah zong a neihsa hauhna leh galvante banah a mipite zong galte khoih phakloh dingin bit takin kemcing hi kici hi.\nNgasa tawh kisai-in Europe gam khempeuhin a leina phualpi ahih mah bangin, ngasa zuakna innte tuipi dawk kam-tengah kizom dimdem in lam uh hi. Gamdang sumbawl mite’n haza mahmah ahih manin tua ngasa zuakna innte halsak sim tawntung uh hi ki ci hi. Tamveipi Trondheim khua sumzuakna innte kang ngei hi ci-in ki ciamteh hi. Saklam Gam Lufuton a cihna Atlantic tuipi kam munkhat pan-aa a mat uh ngasa namkhat (Luktefisk a cihte) pen Leitung saklam tawppen Northpole lam pan kumsim-in a tui dinga hong tuaksuk hi aa, ngasa dang khempeuh sangin lim phadiak hi ci uh hi. Tua ngasate pen kumpi pa inn omna Trondheim khua leh Bergen khuapi te-ah khol-in Trondheim leh Bergen khua te pan-in gamdang mi sumbawlte tungah na zuaksawn zel ahih manin, sum tampi a laklutna leh a gam kivaakna pi khat hi ci-in ki ciamteh hi.\n1960 masiah khempeuh, nektheih an piang tamlo banah, sumbawlna lam gamsa leh ngasa bet tawh kivaak pen uh ahih manin, thunei kumpi leh thatang hat zawdeuh mipawlkhat teng a hauh tei uh hangin mipi kial thei tawntung kisa lai-in, zawng na kisa mahmah ngei uh ahi hi. Tua ahih manin gamdang ah a peemkhia tam mahmah ngei ahi hi.\n1968 kum ciangin, Italian tangval Massimo (Max) Melli kici kum (28) mikhat makai-in French mi technician khat leh Dutch mi technician khat tawh, namgimtui leh gas piang ding hi cih um ahih manun a etsin uh leh na om takpi hi. Tua namgimtui leh gas te pen Phillips Petrolium Company te nuaiah Franch Geoservices tawh semkhawmin na tokhia masa uh aa, kum (10) khit ciangin, Norway kumpi controlna nuai-ah koih uh hi. Tua hun pan kipan in kumpi gam sumtha hong hat mahmah aa, a ni a ni-in hong khangto thei ta ahi hi. Kumpi-in sum hau mahmah a hih manin, gamdang khempeuh ah sum put piakna leh company tuamtuam a din kawikawi thei ta uh hong suak hi. Tu laitak dinmun ah namgimtui leh natural gas tawhkhiatna bek pan in zong, nikhat in US$ million(14) man namgimtui leh gas ki tokhia in ki zuakkhia thei tawntung ta hi ci uh hi. Gamlu lam ngasa tamna Lufoton mun tengah leh gam lu dawnzang a om Russia tawh gamgi tuipi nuaiah zong tu-a a tawhna sa mun sanga tamzaw namgimtui om hi cih mukhia uh-aa, a hih hangin tu dinmun-ah gam in haksatna buaina ding lua bangmah neilo ahih manin mipi tamzaw deihna mah tawh siit bawl khinkhian lai uh ahi hi.\nTua a hih manin Norway gam in Atlantic tuipi sunga ngasa teng a bei mateng-in anngawl lo ding aa, namngimtui leh gas a kizuak theih laiteng-in sum ki tangsam lo ding hi cih mihing lampan suutna ahi hi.\nPilna sinna Sang leh Laisinna Lam thu\nNorway gama om mi khempeuh in kum (10) sung laisim hamtang ding uh hi ci hi. Thu haksa khat peuhpeuh hangin tua kum (10) sung laisim theilo a om leh, tua mi te-in zong ninpaih, anhuan, innsungkep, sagawh sa-at/sasem, kuangsawp, lokhawh, singpuak, munphiat, limsuaih… cihte a kipan khutsiamna khat peuhpeuh sin teitei ding uh aa, siamsin takpi mah hi, semthei takpi mah ding hi- cih theihpihna lai (diploma certificate) ngah hamtang ding kul hi ci hi.\nNorway pau athei lo gamdangmi hong lutte in pausinna sangah ama teltheih pen ding pau khat peuhpeuh tawh a tawmpen in, Gam thukhun Dan Taangpi thu naikal (50) sung sin hamtang ding uh aa, Norway pau leh mipi nuntakkhop dan leh nuntak zia ngeina tuamtuamte zong naikal (250) sin hamtang ding uh hi. Norway pau pen naikal (3000) ciang a ut te’n kum (5) sung a free in sin thei hi. Tua Norway pau sinna a kahlo peuhmah in bang degree sangpen a nei khinphial zongin, Norway gam mipite hamphatna te ngah kim thei lo dinga, zong ki pia ngeilo ding hi ci lian uh hi.\nKum (6) a cing nailo naupangte kepna sang (barnehage) thupi ngaihsut pen aa, kum (6) tungsiah naupangte sang (barneskole) pen (taan 1 – 7) ciang sang tuam khat, taan 8 – 10 ciang naupang sang (ungdomskole) leh, tua ii tungsiah ah adang kum (3) sung subject tuam la-aa kahna (Vidregåendeskole/Pre-University) sang cih bangin nei uh hi. Tua ciang teng pen a kah khempeuh a free in ki kahsak ahi hi. Tua teng hoih taka a zo te University ah amau subject lak tawh kizui-in kum 2/3/4 ciang kah zom kik thei uh hi. Tua a zawh uh ciangin High School (Høyskole) ci-in kum (2) ki kah kik thei hi. University leh High School (Doctrate / Phd.) kah te in kumpi sum pu thei ta uh aa, laisim nuam laisiamte adingin haksatna omlo takin pilna kisin thei cihna ahi hi. Amau High Scool zo cihte leh ei High School zo cihte dinmun kikhai mahmah hi. Tua hi aa, zum khat kipawlna khat peuhpeuh ah makai lam asem ding peuhmah in tan 10 a zawh khit teh a tawmpen in kum (7) sung ama nasep tawh kisai pilna/siamna lam sinna sang a kah khinsa ahih kul hi. Tua bang ahi zolo mite pen makai in ki koihlo pah uh aa, ama khutsiam leh sepna theihpihna (service experienced) tawh kizui-in nasem khatin zangthei uh ahi hi.\nLai sinlo, lai sim theilo leh lai-at theilo a i om leh set van vive zatna mun ahih manin, innsung na sepding nangawn asem taakding ki hi lo aa, nasep haksa mahmah hi cihna ahi hi.\nGam Kikepna, ki ukna leh ki huutna te thu\nGam leh a mite kepna huutna dingin Dan thupi sak pen hi. Gammi hihna anei kum (18) a cing khangno khempeuh in kum (2) sung peuhmah galkap kisin, ahih kei leh mipi huhna nasem, ahih kei leh gamdang khat peuhpeuh ah missionary kuansak hamtang uh hi. Galkap siamna a sin te’n amau mimal ukna tawh kizui-in gamdang ah UN galkap sem suak thei uh hi. Galkap a sin sungin thau namkim zatdan a sin ban uah, vanleeng, tembaw hawlte dongin leitung tui sung leh vanlam galkap nasep khempeuh sinsak pah uh hi. Tua ahih manin gammi a tamzaw galkap ki sinsa leh asiam sa vive ahi hi. Thau leh hiam tawi ding peuhmah, sabeng nuamte dongin muikap siamna kumpi lam thuneite sittelna leh theihpihna lai a neih kei nak leh thau tawi theilo in, zong lei theilo pah hi.\nTu-a a zat uh Norway gam thukhun Danpi (Constitution) pen May 17, 1814 ni-in hong gelh zosiang ta uh-a, Eidsvoll ah enkhawm in thukimna leh kipsakna bawl uh hi. Ahi zongin tua thukhunpi a zangpah thei hi nai tuanlo uh ahi hi. Tua cibanga Norway gam thukhun Danpi hong gelhzawh hun lai tak mahin Norway leh Sweden pen galpi khatna ah gal hong ki do uh hi. November kha ciangin Sweden gam kumpi pa pen Norway gam ii kumpi pa mah hong suak bek thamlo, gamdang tawh kizopna lamah Sweden ukna makaihna nuaiah hong om hi. Norway gam in amau gam kumpi leh gamsung vaihawm ding mipi kiteelna tawh a tuamin parliment zong a nei uh hong suak hi. Tua lai takin Sweden gamin ahih leh ki-ukna parliament nei lo-in kumpi ukna khat bek nei uh hi.\nTua hun lai tak-in Norway gam pen Denmark gam kumpi ukna khat nuaiah kigawmkhawm in Union khatin om lai ve ve uh hi. Galpi khatna a belpawlpih uh gam Piantit (France) galsiam makai pi Napoleon in gal hong lelh tak ciangin, Denmark kumpi tawh hong kiho-in Norway gam pen galzo pawl ahi Sweden gam khutnuai ah hong piakhia hi. Tua laitak-in Sweden gam pen England gam kumpi tawh ki belpawl ahi hi. Sweden kumpi in Norway gam ii thukhunpi hoihsa mahmah ahih manin, Norway gam mipi te zong Danmark kumpi gam ukna nuai-a om sangin suakta kisa zaw uh aa, nuamsa zaw thamtham uh hi.\nHih kum zalom 18 sunga Europe gam buaina sungah, Norway gam zong kum 500 sung midangte ukna nuai-a om pen haksa genthei kisa mahmah uh ahih manin, amau leh amau suakta taka ki-ukna gamkhat din zawhna ding kul sakna tawh hanciamna lianpi hong nei uh hi. Peter Christen Asjørnsen leh Jørgen Moe te in zong gamsung gampua mun tuamtuam ah zin kawikawi in, thu omdan thuthak khempeuh va kan kawikawi uh hi. Hici bangin a hanciam laitak mahin 1884 leh 1887 kiim pawlin, gam leh minam nasepna ding taklam pawl (Høyre parti ) leh veilam pawl (Venstre parti) ci-in minam sungah party kipawlna nam nih hong dingkhia uh hi. Taklam pawl pen pilna a thupi sak phadiak pawl hi-aa, Veilam pawl pen nasep a thupi sak phadiak pawlte ahi uh hi. Tuni dong mahin hih pawl (2) te mah a hat pen hi-a, tulai takin Veilam pawl (Nasem te kipawlna) in ukna a lak laitak uh ahi hi.\nGam suahtakna leh ki-ukna hoih a neih theihna ding hanciamna ki zom toto pen June 7, 1905 kum tak ciangin, suahtakna picing hong ngah uh ahi hi. Norway kumpi ding atuamin hong vaihawm sak in ci-in Sweden kumpi pa kiangah palai sawlin a va nget uh ciangun, Kumpi pa tapa Carl, a zi England kumpi tanu Maud leh a ta uh Alexander tawh Norway kumpi dingin na pia pah hi. A kumpi min Haakon VII, a tapa min Olav cih bangin phuah uh aa, Kong Haakon VII pen 1957 kumin si hi. Galpi nihna hong pianga, Germany gam in April 9, 1940 ni-in Norway gam hong la-in, hong ukcip tak teh, June 7, 1940 ni-in Norway kumpi innkuan leh gam uk thunei teng England gam London khuapi ah galtai in va om uh hi. Galpi nihna hong bei May 8, 1945 ni-in Norway gam in zong suahtakna hong ngah-a, June 7, 1945 ni-in kumpi innkuan leh gam ki-ukna thunei pi teng amau gam leitang tungah hong ciah kik uh hi. Tua kum mahin UNO kipawlna ah hong lut pah aa, Norway leh gamdang kizawpna minister Trygve Lie in UN Secretary masa pen sem hi.\n1949 kumin Norway pen NATO kipawlna ah hong lut aa, 1952 kum in Oslo ah Leitung bup nasem mite kipawlna (Vinter-Organisation of Labour) kikhawppi bawl in innteek sem uh hi. 1969 kum pan namgimtui tokhia uh-a, Norway gam ii sum ngahna lianpi khat hong suak hi. 1972 kum-in Europe gam teng kipawlna (tu-in EU kici ) ah lut ding lutloh ding Norway mipi te in vote hong kilak uh leh, mipi vote a tamzaw 53.5% te ut lo ahih manin, tua pan kipan tuni dong EU kipawlna ah lutlo suak hi.\n1975 kum-in mipi teelcing kumpi gamvaihawm te-in gamdang pan pemta mite kuamah sanloh ding ci-in geel aa, ahih hangin a hun tawh kizui-a et zel dingin koih uh hi. 1978 kum-in numei naupaite in haksatna khat peuhpeuh hangin nau a phiat nop uh leh anau paai nipi kal 12 (kha 3) a cin ma-in phiat thei dingin phalna danpi sungah thunlut uh hi. Numei te zong pasal tawh kibang mahin nasem thei, thunei thei bek thamlo in kiteelna ah lut thei ding hi ci-in danpi sungah thunlut uh aa, 1981 kum-in Gro Harlanm Brundtland in State Minister Gam vaihawm makai lianpen dingin, amasa pen teelcing khatin hong om hi.\nKumpi Olav-V pen 1991 kum-in si aa, 1994 kum in Leitungbup nasemmite kipawlna khawmpi Lillehammer (tu-a JKKam te omna) khuaah bawlin Norway innteek sem kik uh hi. Hih kum mahin EU kipawlna ah lut ding lutloh ding mipi vote la kik uh aa, mipi vote tam zaw 52.2% ut nai tuanlo ahih manin, lutlo tosuak phot uh ahi hi.\nTulaitak mipi sung nuntak ki-ukzia leh kei muhdan\nMimal khat leh khat kikal ki lang bawlna, nupa kikal kilem lohna, innkuan sung kilem lohna, vengsung kilem lohna, cihte in mipi nuntak khopna dongin haksatna a tawm a tam-in tun/piangsak ahih manin, hici bang haksatna nei takpi hi cih thu, amau tektek in ahih kei leh a veng a paam, a mu khat peuhpeuh in, report a piaktheihna dingin kipawlna leh kizopna tuamtuam koih uh aa, nakhat semkhial-in i veng i paam khat, mikhat peuhpeuh nawngkai sak kha leng, mun khempeuh kiu khempeuh pan hong ki encik in, palik zumah i tungtang thu khempeuh record sa-in ana tung pahpah ahi hi. Tua ahih manin zu ne nuam zukham nuam in nethei khamthei aa, khutkhiat genloh awging bek nangawn tawh i veng i paam i innkuanpih i zi i ta khatpeuh i buaisak khak zenzen leh eima mailam khempeuh a bing ding cihna hi lel hi. Thumaan ahi aa thumaan lopi khat ahi phial zongin, midang khat peuhpeuh thu, i zi i ta, i pasal siatna phatna thu nangawn ah, i gen ding nu/i gen ding pa phalna ngah masa lo-in i gen khak leh lampi maan a tawn ki hilo pah aa, dan in phal lo ahi hi. Ei Zomi, Kawlgam mi leh gamdang mite sungah, hih Norway gam leh mipi te ii zuihding danpi leh ngeina thukhunte a zui siam ding ki haksa mahmah lai ding hi ci-in ka ngaihsun hi.\nMihing leh mihing ki-ukna gam hi lo aa, dan ii ukna democracy gam ahih manin, dan nuai-ah a lian a neu, a bu a mang, a zawng a hau, a pil a siam, numei pasal cihdan-in ettuam, guptuam, paihtuam nei lo-aa, ki pawlneihna ki langbawlna omlo ding cih ahi hi. Dan tawh ki-ukna ah, kumpi pa nangawn a thumaan kei aa, a gamtatna ki lawmlo hi, khial hi ci-a amu oma, a lungkim kei nak leh thu a bawl thei hi zen hi. Mi khatpeuh in a maan lo pi-in thugen/thubawl i hihkhak leh bel, ama tungmah ah hong ki tusak kik dinga, amahmah a thuakding hipah hi. Tua ahih manin, tu-in leitung ah nuntak khuasakna a nuampen, mite a suahtak na pen, a gam mipi tawh kizui-in a haupen gam suak aa, mihingte ngahding hamphatna leh nuntak bitna, daihna, lungmuang khamuang taka nuntak theihna, human rights tawh kisai dante cingtak aa a ki zattheih penna gam zong hong suak thei ahi hi. Muslim Hindu leh Buddhist a kipan biakna tuamtuam te’n zong suakta takin amau upbang sanbang tek un bia thei uh ahi hi.\nZomi te in i ciin mahmah ahi, ei deih mikhat/biakna khat peuh i pumphat ngawpna, ei deihloh mikhat/ biakna khat i pum gensiat ngawpna te zong tualthahna/min kithahsakna hi-aa, leitung mihing te ii ngahding hamphatna suahtakna human rights i palsatna a hih lam i phawkding deihhuai mahmah hi.\nTua hi aa, Zomi ten i gam i minam dinmun leh cisa tawh nasep malaak nading te ah i etteh theihding tampi om kha ding hi cih ngaihsutna tawh, phattuamna khatpeuh a om khak leh ci-in, hih lai hong gelhkhia ka hi hi. A kicing lo leh laimal laingual gelhkhialh na cihbang a om khak leh, hih mun ah gelhkhial kha ai ve maw ci-in, nomau laisimte mahin a maan pen dingin na puahphat sak zaw mai un.\nRev. Thang Khan Thawn Suante\n(Pastor Solomon Thawn)\nPrevious: I thuphate sim dih ni, guai! ~ Rev. Khup Za Go\nNext: Pate Ni ~ Rev. Gin Khen Mang


url: =Numei in pasal uk theilo ahiam? ~ Job Cinpi :: ZOMI DAILY\nposted on 11 August 2018 at 9:28 am Lomkholna: Innkuan, JobCinpi, News\nNumei pen Pasian in pasal a uk dingin bawl hi, cih pen Tapidawte sungah kiza ngei lo hi. Pasian kammal sungah Pasal a huh ding le a panpih dingin numei kibawl hi, na ci hi. Hih thu tawh kisai thu tampi gengen ding zong kisam ka sa nawn kei hi. Numei naupang nangawn in kothei hi. A theitel taktak om pha lo.\nNumei pen pasal a huh ding le a panpih dingin pasian in bawl hi, cih thu hangin pasal pawlkhat in a zite ukna le thuneihna peuhmah thusim nawn loin numei thu peuumah thu lutsak nawn lo kha thei uh hi. Tua bang pasal pen a om hangin a tam thu a mu lo zaw deih le thu a ngaihsun lo zaw deuhte bek in tua lungsim nei lai ding uh ahih manin Zomite sungah tua bang mi tam dingin ka um nawn kei hi. Ahi zong khat le nih kiom kha thei lai veve kha dingin ka um hi.\nHuh ding panpih ding cih pen a deihna thuk mahmah hi. A gamtat hoih lo khat a hoih sak ding zong huhna mah ahi hi. Pasal khat in zu dawn-a a zi in thu a hilh leh tua pen bang a kici tam? Zu a dawn pasal thu a hilh pen a zi hi leh pawlkhat in a pasal ama uk ding hi kei, ama thuhilh ding hi kei ci kha ding uh hi. Ahi zongin thu a mute in a pasal a huh hi ci ding uh hi. A huh dan a siam le a siam lote tungah muhna kibanglo om kawikawi thei kha mah ding hi.\nTua zong ngaihsut ding a kisam thei khat ahi hi. Numei in zu a dawndawn a pasal kiangah zu dawn nawn ken a cih pen ukna le thuneihna hi lo hi. Gamtat hoih lo khat a hoih dingin a puah ahih manin a pasal a huh a panpih ahi hi. A pasal zu dawnna hangin a innkuan sung uh nopna sangin lunggimna om zaw ding hi cih pen kinial thei lo hi.\nA pasal in sum kem leh zu le sa dawnna in zang mang kha pah ahih manin a zi in a innkuan sum lut khempeuh kem ding hi. Pawlkhat in tua pen pasalte thuneihna a la numei ci-in khialsak nuam ding uh hi. A pasal kep sang ama kep muanhuai zaw ahih naka, a sum zekdan uh kicing zaw, nuam zaw ahih leh a huh a panpih mah ahi hi. Tua bek tham loin a pasal in zu a dawn anding sum nei lo zaw pah ding ahih manin a pasal pumpi siatna pan a kem ahi zaw hi.\nHih bang ka cih ciangin innkuan sungah numei in lutang sem thei hi. Numeite pen pasalte tungah a tungtuang dingte hi a ci nuam ka hi masa kei hi. Khat veivei pasal pawlkhat in huhna le panpihna a kisam ngailo bangin a zite thu peuhmah thulutsak nuam lo uh hi. Innkuan khat bang zahtakin nuam hiam cih a kiettheihna thu nih om hi.\nTua i nnkuan sungah numei in a pasal bang zahtakin zahtak ahiam cih tawh kien thei hi. Zahtak le lau cih pen a deihna kikelki lian hi. Zi in a pasal zahtaklo a hau ahih leh tua innkuan sungah innkuan kim ngei lo kha ding uh hi. Cihnopna ah zi in a pasal a taisan ngam kei zongin a tate khang hun ciangin a nu in a pa lau cih pen tate zong maingap nading om nawn lo hi. Tua hangin a tate a gol ciangin khualzin khiain mun dang gam dang ah om nuam zaw ding uh hi.\nTua innkuan sungah pasal in a zi thu bang zahin ngaihsutpih hiam? Pasal khat in ama zi thu zui nuam lo a, a zi pen thu mu lo, thu thei lo bangin a ngaihsut leh tua bang zi a nei amah zong sial vom le sial vom kingai mah suak dingin ka um hi. Pasal pilte in a zite thu a zui mahmah tawh kibang uh hi. Ahi zongin a taktak ciangin a zite’n ama thu a zui na hi zaw hi.\nBang hang hiam cih leh pasal pilte in a zi lungkim nadingin thu neu tampi zui uh hi. Tua thuneu tampite a zi lungkimna bangin zui uh ahih manin thu lian khat a om ciangin ama thu a zi in a zuih ding haksa sa nawn lo hi. Numeite/zite lungkimna cih pen pasalte ading naupangvai, numeivai a cihte uh hi sese ahih manin numei a thupisim lote’n tua teng mah zuih haksa sa zel uh hi.\nTua ahih manin numei in a pasal thu a zuih ding a kisap mah bangin pasal in zong a zi a thusim ding kisam hi. Pasal pawlkhat in a zite uh Laisiangtho sungah numei hoihte nuntakzia bangin nungtasak nuam uh hi. Sarah in a pasal Abraham pen ka topa ci hi cih pen pasalte zaknopsa mahmah tangthu khat ahi hi.\nSarah pen numei hoih, numei ciim le numei gina ahihlam phatin gengen uh hi. Ahi zongin phawk ding a kisam le a thupi mahmah khat om kasa hi. Sarah in pasal gina lo, amah a thusim lo pasal khat topa a ci hi peuhmah lo hi. Abaraham pen mi mawkmawk hi lo hi. Pasian upna muanna lam ah amah a etteh huai, a ettehtak mahmah mi khat ahi hi.\nMi khat tawh ni khat ni nih kithuah ding pen tua mi pen a zahtak huai kei zongin kinaihsiamna tawh kizahtak zo thei hi. Ahi zongin damsung khantawn kithuah ding pen kineihsiamna tawh zahtakna lak ding cih pen mangin zong kiman nuam lo kha ding hi. (mi khat pen a innkuan pihte’n thupisim lo, zahtak lo ahih leh kisapna tampi mah nei ahi pah uh hi. Innkuan knat sang lungsim a kitheitel zaw ding midang omlo hi.)\nTua ahih manin a tawp a khakna ah pasal pilte peuhmah numeite’n zahtak uh hi. midangte’n zahtak napi a zi a tate’n a zahtak zawh kei leh tua zong ngaihsut huai hi. midangte muhna ah kinaih ding baih a innkuanpihte tungah konaih ding haksa hi. numeite zong tua mah ahi pah hi. Pasalte ading deihsakna tawh a huh a panpih a om mah bangin thusimlohna tawh a neusek zong om kha thei leuleu uh hi.\nTua ahih manin na pasal pen itna le deihsakna tawh a huh a panpih hi zaw inla neusekna tawh a uk nuam hi kei zaw in. Na innkuan sung le na tate ading hoih lo ding hi. Numei in pasal uk thei lua hi. Ahi zongin a huh a panpih ding ahih mahin a hoih a phat nading lam ah a uk ding kisam hi. Mun khempeuhah pasal tungah thu nei nuam cihte ahih leh pasalte neusekna hi thei leuleu hi. Tua ding zong kidop huai mahmah hi. Numei pilte tuabangin ta lo uh hi. Lungdam, Job Cinpi (Zomi Laisim Nuamte)\nPrevious: Update: Indonesia gamsung ah zinling hangin misi 321 phakhinta\nNext: California gamsung meikang pen innveng kitotna panin akihalsak cimawk


url: =SUMMER - Fuzz Juice Beard & Hair Oil - Valhalla Soap Company UA-58539014-1\nSUMMER - Fuzz Juice Beard & Hair Oil\n7 ml Vial\nClick the button below to add the SUMMER - Fuzz Juice Beard & Hair Oil to your wish list.\nGot a bad case of Berserker Beard? Or maybe you're havin' a Hellish Hair Day? Well, getcha some Fuzz Juice straight from Valhalla to tame those woolly whiskers, and heathen hairs!" Our Conditioning Beard & Hair Oil is made with the highest quality premium organic oils. When combined, they synergistically condition, soften and detangle hair leaving it shinny and hydrated. Our formula is lightweight leaving hair buoyant without being greasy or leaving any waxy buildup behind. Be sure and read the great reviews from our happy Fuzz Juice customers! Click the green Reviews tab at the right of the page ----------->\nAvailable in a 7 ml sample and a 2 oz bottle with reducer for easy dispensing. Chose your favorite Valhalla scent or go Naked!\nIngredients: Organic Virgin Cocos Nucifera (Coconut) Oil, Prunus Armeniaca (Apricot) Kernel Oil, Organic Simmondsia Chinensis (Jojoba) Seed Oil, Organic Argania Spinosa (Argan) Kernel Oil, Organic Cannabis Sativa (Hemp) Seed Oil, Persea gratissima (Avocado) oil. * May also contain fragrance.\nFloki's Fetish Shea Butter Soap\nRune Caster Cocoa Butter Soap\nRaiders Rescue Remedy\nViktory Cocoa Shea Butter Soap


url: =Philippines khuasung ah zatep te thongsung ah kha 4 sung ki khumcipding :: ZOMI DAILY\nposted on 21 May 2017 at 10:54 pm Lomkholna: News, Philippines, Sawltak, World\nPhilippine President Duterte pen agenbang in asem giapgiap takpi khat ahihi. President angah khitzawh guihtheih khamtheih “Drug” azangteng siansuahding ci’n mi tampitak thatlum takpi hi.\nTu’n khuasung mipi lakah zatep te thongsung dennading cileuleu ahih manin, zatep te lunghimawh mahmah leuleu uhhi.\nPresident Rodrigo Duterte in agenkhiatna ah khuasung mipilak Public Area ah zatep peuhmah thong kha 4 sung kiathei, ahih keileh liausum $100 ki liausak theiding cihi.\nNung Thursday ni in hih thukhunthak pen tangkona neikhia khinta a, khuasung Public Spaces khempeuh ah Tobacco zat phallo, e-cigarettes zat phallo cih hita hi.\nPresident Rodrigo Duterte pen abeisa in amah ngiatzong zateptep khat ahihi. Zatep hoihlohna telmahmah hiding a, mikhempeuh in huih siangtho “clean air” a ngahding thupi ci’n zatep akhamcip ahihi.\nAhi zongin Philippines gamsung ah zatep bekbek mi 17 Million bang phading kici hi. Khangcingsa ii sehthumsuah sehkhat, ahih keileh gambup pasal khangcingsa miphazah ii alang bangin zatepding in ki ummawh ahih main, hih thukhun pen baihpakloding kici hi.\nPresident Rodrigo Duterte pen nidang in Davao City sungah Mayor kum 20 bang asemngei hi a, tuahunlai inzong khuasung ah zatepding khamcipngei hi ci’n Telegraph te’n genkhia uhhi.\nRodrigo Duterte pen June 2016 pan kipan in Philippines gamsung ah President asemto ahihi. President asepzawh guihtheih khamtheih azang leh azuak “drug users and dealers” mi 7000 bang thatlum sakkhin ahih manin Human Right Watch te’n mawhsak mahmah uhhi.\nAbeisa agamtatna pen Human Right Watch te’n mawhsak uh cileng, zatepvai tawh kisaipen Environmental Watch te’n hong pahtawi khadiam? Khuasung mipi lakah zatep akhamcip pen thudik mahmahkhat ahihi. Zatep te’n agim namsia atheihloh uhhangin agei aom te’n ki thuaklah mahmah hi.\nRelated: Philippines galkapte leh thautawi migilo te kikap, mi 9 si ~ ZD\nZatep bekzong hituankei, Khaini, Sahdah, Kunpawng, Tuibuk cihtezong azang amuamte’n agimnam atheihloh hangin agei aomte’n thuaklah mahmah uhhi. Na zatkhakleh phawkthakna in nei inla, kidawm in 🙂 ZD Sawltak #zomidaily\nPrevious: India ah numeikhat naubu “Uterus” neilo ahih manin, anu in ama naubu pia\nNext: Malaysia palik khatin naupaailai alawmnu thautawh kaplum


url: =Zoya Nail Polish Heidi 15ml\nHome » Zoya » Coral Nail Polish » Zoya Nail Polish Heidi 15ml\nProduct Code: zoya 204\nTags: soft orange summer warm creme coral nail polish lacquer zoya\nZoya Nail Polish Heidi\nSoft but bright warm orangey-coral creme. Perfect for summer or to warm your nails on a cold winter day.\nZoya Nail Polish Kara 15ml\nZoya Nail Polish Lo 15ml\nZoya Nail Polish Whitney 15ml\nZoya Nail Polish Audrina 15ml


url: =Lesson 12: BABYLON TUNG A THUKHENNA - Zomi Adventist Innkuan\nLesson 12: BABYLON TUNG A THUKHENNA\nLesson 12 March 16 – 22\nBABYLON TUNGA THUKHENNA\nSabbath Nitaklam March 16\nTukaalsung sim ding: Mang 17; Jer. 51:13; Paik 28:36 – 38; Mang 13:1-10; 13:5 – 8.\nKAMNGAH: “Keima mite aw, a mawh gamtatna ah kihelkha in, a gimthuakna thuakpih kha ding na hihmanun, hong paikhia un, Ama mawhna in vanbaan a, a gamtat hoihlohna te Pasian in phawk gige hi.” Mangmuhna 18:4, 5.\nGukna gimna in, Euphrates gunpi kangsak hi a cihmah bangin, khemthuak mipi te in, Babylon panpih nawnlo ding uh hi. Satan in, Armageddon gal a,Pasian’ mite do dingin, migilo te a kaihkhop lawhcing mahmah hi. Kidona nunung lamah, sagihna gimna kipat na’ngin, nakpi takin zinliing a, tua zinliingin Babylon khen thum in khenkhamh (Mang 16:18) hi. Hun nunung Babylon pen, Pasian’ mite a langdo dingin, kumpi lam leh biakna lamte ki pawlna hi a, Babylon khuapi tawh genteh a, tua khuapi puk in bei ding hi.\nMang 16:19 na ah bel, Babylon kumpigam beina hi a, a lian 17, 18 sungah, a pukdan taktak teng hong gen hi. Babylon khuapi a pukna leh a hangthu (Mang 17:12 -18:24) te a gen ma in, a lian 17 sungah, Babylon zual-zangna, langdona te pulaak masa hi. Tua sungah, sapi san a tuang, numei gilo khat, ama gitlohna tawh leitung kumpi te a mawhpih nu (Mang 17:1- 11) tawh hong lak hi.\nMangmuhna 17: 1 leh Jeremiah 51: 13 simkhawm lecin, Babylon tutna “ tui tampi “ a cihin, Euphrates gunpi a hihi. 17: 15 na bangin hi leh, ‘ tui ‘ in bang cihnop na hiam?\nNumei in ‘Pasian’ mite cihna hi. Mangmuhna in, Pasian’ pawlpi manpen ‘numei siangtho’ tawh (Mang 12:1; 22:17) lak hi. Numei angzuaknu a hih leh, pawlpi maanlo hipah hi. Tua angzuaknu pen (Mang 17:5) in, Babylon cisuk pah hi. Tanglai Babylon khuapi in, Euphrates gunpi tawh nungta a hih mah bangin, tuhun Babylon in zong, amah a thapia mipi mah tawh nungta hi.\nMang 17:2; 14:8; leh 18:2 te simkhawm in. Bang mipi namnih in kizopna nei a, hun nunung Babylon in, amau bangci zol hiam?\nMipi masa pen in, leitung ukna aana nei kumpi te a hihi. Amau te in, angzuaknu Babylon tawh, zualzang uh ci hi. Laisiangtho lui hunlai in, zualzanna pen, Israel te’n Pasian nusia in, biakna dangkhawng a zuih uh ciangin a kammal zat (Isa. 1:21; Jer. 3:1-10) a hihi. Kumpite leh angzuaknu a kizopna a cih ciangin, biakna leh kumpi kipawlkhop na neihna a hihi.\nA nihna, Babylon angzuaknu tawh kipawl mipawl a hihleh, leitung mite hi uh a, amau te pen, Babylon in ama’ zualzangna lenggahzu khamsak hi ci hi. Kumpi aana neite tawh a kibanglo in, tua mipi te in, angzuaknu Babylon thuhilhna maanlo um in, tua Babylon in, hong gumzo ding hi ci in muanna a neihna pen, ama’ zualzanna lenggahzu kham ci hi. Mi peuhmah zu a kham ciangin, thuman thukhial, hoihtakin khentat thei nawnlo (Isa. 28:7) hi. A beibaang mipawlte lobuang, leitungmi khempeuh in, tua Babylon nung zui uh hi.\nTulai hun mahmah in zong, mipi peuhmah, paikhial denden hi. Tua a hih manin, bangzah in minthang mah taleh, mipi nung zuihding a lauhuai zia bangci theih ding i hi hiam?\nSee also A Kilawm Tuuno\nSapisan a Tuang Angzuaknu\nMangmuhna 17: 3 simin. Vuntungmi sagih lakah khat in, gimna nunung tawh a kidim hai sagih tawi a cih teh, tui tampi tung a tuu angzuaknu a cihna a hihi. John muhlai in, sapi san a tuang hi. Tui leh sapi in Babylon lam a pangte lim bangci puakthieh hiam?\nJohn in, tua numei, sapisan tungtuang in mu hi. Angzuakna in biakna kipawlna hi a, sapi in ukzawhna aana limpua hi. Biakna kipawlna in, kumpi ukzawkna aana tungtuang cih ciangin, biakna leh kumpi aana kigawmkhawm cihna hi. Genkholhna in, hih nihgel hun nunung ah kigawm ding cih genkhol hi. Sapi tuang cih limlim ukzawhna hi a, hih sapi a tuang nu, hun nunung pawlpi in, kumpite leh mipite tungah ukzawhna nei ding cihna a hihi.\nMang 12 leh 13 sung a, angzuaknu gamtatna te in, gulpi, tuipi sapi leh leisung sapi, hiteng thum omdan bangci kawk nasa hiam?\nAngzuaknu in, puansan puandup leh suang-manpha, kep cihte tawh uangtakin kizeem in om hi : tuabang kizeemna te pen, angzuakte in, mite a huupna (Jer. 4:30) a hihi. Puansan cih zong, biakna bawlsiatna ah a luang sisan te cihna hi lai hi. Angzuaknu puan meel, a san, a dup leh khamte in, (Paikhiatna 28:5,6) na sung a, Pasian’ Siampite’ puan meel te a sut a hihi. Angzuaknu’ taltang ah min daisakna om a cih zong, Pasian Siampi te taltang tungah “Topa a ding Siangtho” (Paik. 28:36 – 38) cihpen a laihna a hihi. A khutsung a hai in, kumpi Belshazzar zudawn na hai, Pasian’ biakbuk pan a kilakhia te hong phawksak hi (Dan 5:2 – 4). Tua hai in, thumaan kiseelcip in, zuau thu bektawh, leitung mite, Pasian kiangpan kaikhia ding cihna a hihi. Angzuaknu in, Pasian a ding thuman teci a pang misiangtho te’ sisan kham in om hi. Hih sisan luanna zong, pope makaihna tawh, thuman a zui mitampi takte in, thahna a thuakna te a cihna hi.\nAngzuaknu Babylon tawh kisai in, Thyatira pawlpi ah Jezebel milimpi kisuang (Mang 2 : 20 -13) hi. Tua te geel in kizopna bang nei hiam?\nSapisan thu Suutna\nMang 17:3 in, 13 sunga, Pasian mi siangthote do a, a zo (Mang 13:5 -7) tuipi sapi tawh a kibang sapisan thugen hi. Bawlsiatna kipatna lam hi a, numei zong ni 1260 sung AD 538 -1798 dong gamlakah bucip (Mang 12:13,14) hi.\nMang 17:8 simin la, 13:8 tawh khaikaak in. Sapi i omdan namthum bangteng hiam gen dih in.\nSapisan pen bel, omngei, om nawnlo, mong neilo dumsungpan hong kahto kikin, kisiatna ah tunghi ci hi. Hih khenthum phakna zong, Pasian min langdona, “omngei, tu’n om, omlai ding (Mang 1:4; 4:8) cih tawh a kidim a hihi. Sapi omzia khenthum a phakna tawh saikaak leng:\nSapi “omngei” hi. Kha 42 a kici, ni/kum 1260 (Mang 13:5) sungteng bawlsiat hun.\n“Omlo”. Si dektakin liamna ngah a (Mang 13:3), 1798 pan kipan, Sapi in kuamah bawlsia zolo in omcip a, khatvei hong thokik hi.\nA tawpna ah, a liamna teng damkik in, Satan vangtawh hong nungta kik ding hi.\nMang 17 in zong, 13:1- 8 sung a sapi liamna damkik mah gen hi. Tua liamna damkik sapi tungah, Babylon tu hi. A thakin, khatvei, biakna leh kumpi ki gawmkhopna, tanglai a mahbangin, tawmvei hong om ding a, bawlsiatna zong om ding hi.\nSee also Hehpihna It\nLangdona, aana zatna, bawlsiatna te a omnop leh omta hen la, thulang upte’n, thumaan nusia ding uh a, Christian taktak te’n bel, a upna khauhzaw semin, nopsakna hunte sangin, suangtumpi bangin dingkip ding uh hi. E G White, Kidona Lianpi laimai 602.\nSapi’ Lutang Sagihte\nMang 17:9 – 11 leh 13:18 simkhawm in. Lutang sagih thu theihtelna in pilna a hihi. Bang pilna lam hiam? Mikhat in tuabang Pasian piak pilna bangci ngah theih ding hiam?\nVantungmi in, lutang sagihte pen, mual sagih ci hi. Lailet te in, tua mual sagihte pen, Rome khua kilamna mual sagihte hi ci hi. Greekpau in “oroi” hi a, “mualbawk” cihna hi. Kumpi sagihte zong om a, mual sagihmah kici hi. Hih mualte in, omkhat a om ngeingai lo a, khat khit khat kizom in omzaw uh hi.\nHih mualte pen kumpi a mal a genna hilo zawhi. Mangmuhna in, mimal thu genlo a, ngeina, sepdaan (system) te genzaw hi. Laisiangtho sungah, mual cih limlim in, kumpigam te a genna (Jer. 51: 25; Eze. 35: 2,3) hi zaw hi. Genkholhna ah “kumpi” cih teh “Kumpi gam” hi denzaw hi. Mual sagih a cih ciangin, tangthu sungah a kizom a hong khang kumpi sagih hi a, Satan in Pasian’ mite a bawlsiat na’ng a khutzat te a hihi.\nJohn muhna ah, nga puk khin zo a, khat omlai a, khat hong pai nailo hi ci hi. A pukkhin sa nga teng pen, Egypt, Assyria, Babylon, Medopersia leh Greece cihte hi a, khat a omlai a cihpen, John hun laitak a om Rome kumpi hi. A sagihna pen “hong pai nailo” a cih mahbangin, Mang 13 na sapi, a liamna damkik pen, a vang neikik pope, John sihkhit Rome kumpi gam om nawnloh khit ciang a, Pasian’ mite bawlsia ding a hong piang kumpi hi.\nJohn in, a giatna sapi a hi, sapisan khat mu a, tua in, lutang sagihte lakah khat hi bek hi. Sagih lakah koipen hi ding hiam? Liam a damkik pen hi ding hi. Hih a giatna kumpi uk hunsung in, sapisan hong khang a, angzuak Babylon nasepna te mainawtsak hi. Tuni tuhun in eite in, liamna damkikpa hun a om i hi a, lutang giatna hong khang ding a, kisiatna ah tungsuak ding hi ta hi.\nBabylon tung Thukhenna\nMang 17:12-15 leh 16:12-16 simkhawm in. Kumpi sawmte thu bang teng na mu hiam?\nLailet tampi takte in, kumpi sawmte minlo in genmah leh, Mangmuhna in tuazah genkhol lo hi. Angzuaknu a thapia, sawt a mang khollo kumpite ahi hi. Nambat 10 cihin, sapi tung a thuman kumpi te cihna hi. Mang 17:13,14 in, 16:12 – 16 sung a, Armageddon galmah gen phapha hi. Satan vangtawh gulpi, tuipi sapi leh kamsang zuaute tawh kipawl in Tuuno galin do ding uh hi. Armageddon i cihpen, galkapte kidona gal hilo zaw a, Zeisu nihveina hong kumsukni ciang a, Satan leh a pawlte khempeuhin Zeisu leh a vantungmi honpi te, dohuan dinguh hizaw hi.\nMang 17:16 – 18 na sim teh, 16:2 – 12 sung a kumpi sawmte in, Babylon tungah a lungsimpuak uh khel na dingin bang om hiam? Babylon tung thupiang i nungah kua om hiam?\nSee also Lesson 11: A SAGIHNA GIMNA NUNUNG\nEurope gam a kumpi sawmte in, hehna lianpi tawh, angzuaknu Babylon (hun nunung pope) lehdo kik a, tangguakin koih in, a sa ne in, meitawh haltum dinguh hi. Angzuak Babylon tung a thupiang dingte, John in a gen ciangin, a zualzang Jerusalem (Jer. 4:30) thu a genna kammal te zangkik hi. Siampi khat i tanu zualzang ahih manin, mei tawh haltum ngei hi (Siam 21:9). Babylon in gimna te panin gum zolo cih, leitung kumpi te in theita uh hi. Khemthuak a hihlam uh thei ta a, lehdo kik uh hi. Hun nunung lampial biakna leh amau a teel mite khempeuh in, Pasian thukhenna maan hi ci in teltaktak ta uh hi.\nHun nunung vai dotna tampi takmah, kidawng nailo in om a, i lungsim buaisak zo hi. Mangmuhna 17:14 na in, bang kamciam hongpia a, tua kamciam eite a dingin, bangzah thupi hiam?\nNgaihsut Beh Ding\nBabylon a cip madiak in a sung a omlai te kiangah, vantungpan aw khatin, “tua nu sungpan hong paikhia un, ka mite aw” (Mang 18: 4) ci hi. Pasian a bia mi tampitak in, thu tuamtuam tawh, tua Babylon sungah om gige lai hi. Pasian in, tua mite ama mawhna sungah a kihel loh na’ng, samkhia dingin, a pawlpi mite hongsawl hi. A suahtak na’ngun hong paikhiat uh kul hi. Pasian in mi khatpeuh kisiat khakding deihlo (2 Peter 3:9) hi. Mang 19:1-10 sungah zong, Babylon sung a omlai, Pasian a itmi tampi takin, tua sapna dawng dinguh ci hi. A beibaang, Pasian’ pawlpi mite i hihna tawh, maban lian mahmah nei i hihlam ngaihsun in. I lungsim sungah, Pasian’ thumaan paai a i om ding leh, Khasiangtho hong kibuak ding i kisap mahmah zia i thei hiam?\nMang 14 in, Pasian a kihta mi tampitak omlai te “Ka mite” ci hi. “Hih thupuakte i puak ding a, eibang a khuavak ngah nailo te, mawhsakna leh lauhthawnna tawh hihlo ding hi. Catholic pawlpi zong, kosia gawplo ding hi hang. Catholic sungah zong Christian taktak na om kha ding a, Pasian in, amau sungah nasem ding hi. Thumanlo upna sungah kiptak a omte sangin, thuman taktak deih a, kipuahphat theihna ding a lem theilo mi pawlkhat om a, tuate kisiat khak ding Pasian in lauhuai sazaw hi. EGWhite, Evangelism 575. Tua a hih manin, mite bangci kizoppih thei ding i hi hiam?\nMangmuhna 17 in, angzuaknu pen sapisan tungah tuang ci hi. 12 na a numei in, Pasian’ pawlpi maan hi a, 17 na numei bel, a lampial nu a hihi. Amaute geel, a kibatna leh a ki lamdanna gen in. Hi bang saikaakna pan bang theihbeh na nei hiam?\nTukaal sungtengin, Zeisu in gualzawhna lianpi tawh hong tuaksuk madiak a leitung kumpi te tung thupaing ding teng i sin hi. Pasian thuman thutak ah citak, siangtho thuman a omna bangzahin phamawh hiam? Mang 16 : 15 simin. Lampial langdona lak ah, thumaan ding hong kisam hi. Hilhkholna te lakah i bangci kidoptheih ding hiam?\nZSL 12: Saklam le Khanglam pan Gamhoih ah\nZSS 5: Lungsim Thukham Palsat\nLesson 13: NA KHEMPEUH A THAK IN KA BAWL HI\nAma' Na Sepkhopna ah Lungnopna\nTags: SSNet, ZSL\nPrev post Angola a, Hotkhiatna Nasep\nNext post The Shaking of Adventism